АҚШНИНГ ЭНГ АҲМОҚ КИШИЛАРИ. «7 мўъжиза». 11.05.2006 – Davronbek's blog\nPosted on May 11, 2006 September 6, 2010 AuthorDavronbekLeave a comment\nАҚШНИНГ ЭНГ АҲМОҚ КИШИЛАРИ\nҲар йили АҚШ омма фикрини тадқиқ этиш корпорацияси америкаликлар кимларни энг аҳмоқ деб ҳисоблашларини ўрганиб чиқади. Бу йилги рейтингда биринчи ўринни Майкл Жексон эгаллади. Унга жиддий рақиблар сифатида АҚШ вице-президенти Дик Чейни ва меҳмонхона бизнеси меросхўри Пэрис Хилтон «саҳна»га чиқдилар.\nРейтингда иккинчи ўринни банд этган АҚШ вице-президенти Дик Чейнини дам олиш ва ов пайтида унинг ўз дўсти юзига «бехосдан» отиб юборгани учун омма кечиролмаяпти. Натижада, Чейни 59 % овоз билан аҳмоқлар рўйхатидан муносиб ўрин эгаллади. Машҳур жанжалкаш Пэрис Хилтон ҳам аҳмоқлиги билан Чейнидан қолишмади: иккалалари бир хил натижа билан иккинчи ўринни бўлишиб олишди.\nТўртинчи ўринни машҳур Голливуд юлдузи Том Круз банд этди (54 %). Том бундай рўйхатда энди биринчи марта иштирок этяпти. Респондентлар унинг Опра Уинфри ток-шоусида ўз хотини Кэти Холмсга севги изҳори сифатида диванга сакраганини катта аҳмоқлик дея баҳоладилар. Шу сабаб бўлиб ҳам Том бу йилги «томошабинлар энг безор бўлган юлдуз»га айланди.\nРеспубликачи-сиёсатчи Том Делэй сайлов кампаниясидаги молиявий муносабатлардаги найранги туфайли 41 % билан аҳмоқлар сафидан жой олди.\nРок қўшиқчиси Кортни Лавнинг натижаси Nirvana гуруҳи лидери Курт Кобейнники билан бир хил. У ўзининг кўп вақтини кемада ўтказиб, санъатни унутиб қўйяпти. Яна Кортнининг наркотик истеъмол қилаётганлиги ҳам оммада унга нисбатан ҳурматнинг пасайишига олиб келган.\nАМЕРИКАНИНГ 2006 ЙИЛГИ ЭНГ АҲМОҚ КИШИЛАРИ:\n1. Майкл Жексон\n4. кичик Жорж Буш\n6. Том Делэй\n«7 мўъжиза» газетаси, 11.05.2006\n← Previous Previous post: Inson g’animat\nNext → Next post: ДУНЁНИНГ ЭНГ БОЙ ҲУКМДОРЛАРИ. «7 мўъжиза». 18.05.2006


09:37 23.07.2020 (Янгиланган 09:43 23.07.2020)\nДепутат Расул Кушербаевнинг ижтимоий тармоқда эълон қилинган хатига жавобан UzAuto Motors ўзининг ярим йиллик хайрия фаолияти ҳақида батафил маълумот берди.\nТОШКЕНТ, 23 июл – Sputnik. UzAuto Motors Олий Мажлис қонунчилик палатаси депутати Расул Кушербаевнинг бир неча кун олдин ижтимоий тармоқларда эълон қилинган хатига ўз расмий жавобини билдирди.\nЭслатиб ўтамиз, Кушербаев 20 июл куни Ўзавтомоторсни Дамас тез ёрдам машиналарини Фарғона вилояти ҳокимлигига оширилган нархларда сотишда айблаган эди.\nБунга жавобан компания қўйидагиларни хабар қилмоқда:\nЭпидемия бошида “Ўзавтосаноат” ва бўлинмалари “Ўзбекистон меҳр-шафқат ва саломатлик” жамоатчилик фондига 1 миллиард сўмдан зиёд маблағ ўтказди.\nАпрель ойида компания республикага хорижий ҳамкорларидан 2 миллиард сўмлик тиббиёт жиҳозларини келтириш ташаббускори бўлди.\nЯна 2 миллиард сўмга тенг маблағ тармоқ корхоналари томонидан Сардоба сув омбори ёрилиши ва Бухоро вилоятидаги тўфондан зарар кўрганлар фойдасига ўтказилди.\nШунингдек, карантин муассасаларининг қурилиши учун ЎСВ аппаратлари ва 2500 та контейнер беғараз тақдим этилди.\nЭпидемиянинг илк кунларида, ҳали махсус карантин марказлари яратилмаган пайтда, “Ўзавтосаноат” АЖ Ҳожикентдаги “Лочин” идоравий соғломлаштириш оромгоҳини юзлаб инсонларни карантинга жойлаш учун тақдим этди ва уларнинг тўлиқ таъминотини зиммасига олди.\nЎтган ҳафта Андижон вилояти ҳокимлигига олти дона Damas тез ёрдам автомобили бепул тақдим этилди.\n“UzAuto Motors” биринчи ярим йилликда хайрия мақсадларига жами 37 миллиард сўмдан зиёд маблағ йўналтирди, дейилган хабарда.


Макли-фаришта торти тайёрлаш, пишириш рецепти сирлари, оддий ва мазали\nVatanda.Com » Пазандалик » Ширинликлар » Макли-фаришта торти\n5 дона тухум сариғи\n50 грамм мак\n50 грамм ун\n30 грамм шакар кукуни\nБир чимдимдан туз ва лимон кислотаси\nАпелсин курди учун:\n150 мл апелсин пюреси\n50 гамм сарёғ\n1 чой қошиқ ун\n100 грамм қуюлтирилган сут\n20 грамм шакар\nВанилин таёқчаси ёки 1 ош қошиқ ванилин\n1. Ун, мак ва шакар кукунини бирлаштиринг. Тухум оқига туз ва лимон кислотасини қўшинг, оз-оздан шакар қисмини солиб, ҳажмини ушлаб тура оладиган даражада кўпиртиринг. Эхтиёткорлик билан унли аралашмани солиб, аралаштиринг. Бисквит хамирини юмалоқ пишириш қолипига қуйинг ва 180 даражада қиздирилган газ печида 30-40 дақиқа давомида пиширинг.\n2. Бу вақт мобайнида апелсин курдисини тайёрланг. Блендерда пюре қилинган апелсинни ситодан ўтказинг. Апелсин пюресига сарёғдан ташқари барча кўрсатилган масаллиқларни бирлаштиринг. Паст оловга қўйинг ва қуюқлашгунга қадар оловда ушлаб туринг. Сўнг, сарёғни қўшинг, бир хил консистенсия ҳосил бўлгунча аралаштиринг, музлатгичга қўйинг.\n3. Тайёр бўлган бисквитни 1 соат мобайнида, пишириш қолипида совутинг. Сўнг, бисквитни икки қисмга бўлинг ва апелсинли курдидан иккала қисмга суртинг. Крем тайёрлангунга қадар четга олиб қўйинг.\n4. Кремни тайёрланг. Сметана ва шакарни кўпиртиринг. Алохида идишда маскарпоне, қуюлтирилган сут ва ванилин таёқчасининг ички қисмини бирлаштириб, кўпиртиринг. Маскарпонели масса ва сметанали массани бирлаштиринг ва аралаштиринг.\n5. Тортни йиғишни бошланг. Бисквитнинг бир қисмига крем суртинг. Бисквитнинг иккинчи қисмини ёпинг. Торт деворлари ва устини крем билан суртинг. Тортни 30 дақиқага музлатгичга қўйинг. Сўнг, торт устини ҳоҳишингизга кўра безатинг. Ушбу рецептда шоколад тошларидан фойдаланилган.\n6. Нозик ва мазали тортни дастурхонга тортинг.


ХОТИРА – АБАДИЙ, ЖАСОРАТ – МАНГУ - Ўзбекистон овози газетаси\nМИРИШКОРНИНГ БУГУНИ ВА ЭРТАСИ\nЎзбекистон Республикаси Президенти Шавкат Мирзиёевнинг 2017 йил 4 апрелдаги «Иккинчи жаҳон уруши қатнашчиларини рағбатлантириш тўғрисида»ги фармони ва «Хотира ва қадрлаш кунига тайёргарлик кўриш ва уни ўтказиш чора-тадбирлари тўғрисида»ги қарори ижроси доирасида жойларда ҳарбий хизматчилар оилаларини табриклаш маросимлари ўтказилмоқда.\nҲамид ота бундай юксак эътибор учун Президентимизга самимий миннатдорлик билдирди. Ўзбекистон Республикаси Қуролли Кучлари Марказий ашула ва рақс ансамбли хонандаси, Ўзбекистон Республикасида хизмат кўрсатган артист Марат Ҳакимов «45 йилнинг баҳори» қўшиғини ижро этганда Ҳамид отанинг кўзларида ёш қалқиди.\nТошкент шаҳридаги «Буюк ипак йўли» маҳалла фуқаролар йиғини раиси Эркин Азизовнинг сўзларига кўра, маҳаллада икки нафар Иккинчи жаҳон уруши қатнашчиси яшайди. Маҳалла аҳли фахрийларга ғамхўрлик кўрсатиб, уларнинг ҳолидан хабар олиб турибди, кундалик муаммоларини ҳал этишга кўмаклашмоқда.\nИван Семёнович Балабай асли Украинанинг Харьков вилоятидан. Тўрт фарзанди Ўзбекистонда вояга етди. Иван Семёнович армиядан захирага бўшатилгач, жамоат ишлари билан шуғулланди.\n— Иккинчи жаҳон уруши йилларида Ўзбекистон вайрон бўлган шаҳар ва қишлоқлардан келган юз минглаб одамларга бошпана берганини ҳеч қачон эсдан чиқармаймиз, — дейди Иван Семёнович. — Ўша оғир кунларда ўзбекистонликлар бир бурда нонини биз билан баҳам кўрди, рус, украин, беларус ва молдаванларни ўз ака-укасидек қабул қилди. Мамлакатимиз раҳбарияти биз, фахрийларга ғамхўрлик кўрсатиб, ёшларни ватанпарварлик руҳида тарбиялашда иштирок этишга жалб этаётганидан хурсандмиз.\n«Нуроний» жамғармасининг Мирзо Улуғбек тумани бўлими раиси Исмоил Олимовнинг айтишича, Иван Семёнович жамоатчилик ишларида, мактаб ва коллежларда ташкил этиладиган учрашувларда фаол иштирок этади. Фахрийларнинг мардлиги, жасорати, шижоати ёшлар учун ҳамиша ибратдир.\nПрезидентимизнинг қарорида «Букилмас ирода ва жасорат намунасини амалда намоён этиб, ўз ҳаётини азиз Ватанимизнинг ҳар томонлама равнақ топиши, бугунги тинч ва осойишта кунлар учун жонини фидо қилган аждодларнинг муқаддас хотирасини ёд этиб, эзгу ишларини давом эттириш, сафимизда юрган кексаларни эъзозлаш — одамийликнинг энг олий мезони ва бизга тинчлик, омонлик керак, деб яшайдиган бағрикенг ва олижаноб халқимизга хос азалий қадриятдир» дейилган.\nЗахирадаги полковник Ҳаким Тошматовнинг турмуш ўртоғи Миланье Петровна Тошматова уруш азобларини тортган инсонлардан. У турмуш ўртоғи билан узоқ ва бахтли умр кечирди. 1942 йилда Германияга мажбуран олиб кетилиб, 1945 йил концлагердан озод этилган. Сабр-матонатли Миланье Петровна тақдирнинг бундай синовларига бардош билан чидади. Урушдан кейин Ўзбекистон иқтисодиётини тиклашга ўз ҳиссасини қўшди, икки ўғлини ҳақиқий Ватан ҳимоячиси этиб тарбиялади. Икки ўғли ҳам ҳарбий хизматдан полковник унвони билан захирага бўшатилган.\n— Сизга ва барча уруш фахрийларига таъзим қиламиз, — дейди Ўзбекистон Республикаси Мудофаа вазирлиги фахрийлар ишлари бўйича марказий кенгаши раиси Ҳикмат Қосимов. — Хотира, мардлик ва матонатни ҳурмат қилиш Ўзбекистоннинг бугунги ёшлари учун бебаҳо қадриятдир.


Ота-онасидан эрта айрилиб, етимлик азобини тотган ўзбек шоу-бизнеси вакиллари (видео) - 30 Апреля 2022 - Yangiliklar Olami - www.SherlarUz.CoM - SMS SHERLAR, SEVGI SHERLARI, YANGI\nГлавная » 2022 » Апрель » 30 » Ота-онасидан эрта айрилиб, етимлик азобини тотган ўзбек шоу-бизнеси вакиллари (видео)\nОта-онадан айрилиш оғир дард. Ўзбек санъатининг кўплаб вакиллари ҳам бу дардни жуда эрта бошдан кечирган. «Дарё» мухбири Наргиза Муродова ота-онасидан бевақт жудо бўлган машҳурлар билан суҳбатлашиб, уларнинг кечинмалари билан танишди.\nҚизиқчи Шукурулло Исроилов 3 ёшида отадан етим қолган. У отасиз ҳам моддий, ҳам маънавий жиҳатдан қийналгани ҳақида сўзлаб беради.\n— Отам уч ёшимда оламдан ўтган. Рости, у инсон билан боғлиқ воқеалар ёдимда қолмаган. Оилада бувим, онам, укам ва мен яшардик. Бувимнинг оёғини трамвай босиб кетганди. Онам раҳматли ҳам ногирон эди. Онам эрта тонгдан ишлагани кетарди, бувим уйда укам иккимизга қарарди. Онамни қийнамаслик учун мактаб формалари кичкина бўлиб қолмагунча кияверардик. Ҳатто оқ кўйлагимнинг ёқаси эскириб, сарғайиб кетганидан бувим ёқасига мато қоплаб берарди. Ямоқ солинган пайпоқларни-ку таърифлашга тил ожиз. Онамга ёрдам бериш учун 16 ёшимдан тўйларга чиқишимга тўғри келган. Аммо онам «Артистларга қўшилма, одамлар сени ҳам артист деб, қизини бермай қўяди», дерди. Машҳур санъаткорнинг жамоасида бошловчилик қилардим, аммо жуда кам пул беришарди. Бошқа танловим йўқлиги учун индамай тўйларга келаверардим, — дейди қизиқчи Шукурулло Исроилов.\nҚизиқчи Ҳалима Ибрагимова ота-онасидан эрта айрилгани, уларнинг иккиси ҳам тўйини кўрмай вафот этганини армон билан хотирлайди. Ҳатто интервьюларининг бирида тўйини ўзи ўтказганини ҳам маълум қилганди.\n— Отам раҳматли 16 ёшимда юрак хуружидан вафот этган. Ўшанда отам эндигина 42 ёшни қаршилаганди. Отам даврида оиламиз молиявий жиҳатдан умуман қийналмаган. Катта еб, катта ичишга ўрганиб қолганимиз учун отамнинг вафотидан кейин ишлашимга тўғри келган. Етти йил мобайнида «Фарҳод» бозорида ишлаганман. Бозор мени тарбиялаб, ҳаёт мактабини ўргатган, десам ҳам бўлади. Тўрт йилдан кейин онам ҳам юрак хуружи билан касалхонада вафот этган. Онамдан 20 ёшимда етим қолганмиз. Икки опам ва синглим турмушга чиқишганди. Қўлдан келганча уларга ёрдам қилишга ҳаракат қилардим. Турмушга чиқиш ҳақида ўйламаганим учун 28 ёшимда оила қурдим, — дейди қизиқчи Ҳалима Ибрагимова.\n«Ўжар ҳомиладор» сериали ва Зиёданинг «Тор кўча» клипидаги роллари билан томошабинларга яхши таниш бўлган актриса Зарина Йўлдошева 12 ёшида онасидан айрилган. Отаси эса ҳали эсини таниб улгурмасидан вафот этган. Бувиси кексайиб қолгани ва оила моддий жиҳатдан қийналгани учун Зарина, унинг ука ҳамда синглисини Сирдарёдаги меҳрибонлик уйига топширишган. Зарина 16 ёшига қадар меҳрибонлик уйида тарбияланган.\n— Онам оғир хасталикка чалинганди. Бир куни аҳволи ёмонлашиб қолди. Шифокор келгунига қадар онамнинг қўлларини бир дақиқа ҳам қўйиб юбормадим. Шунда қариндошларимдан бири: «Ойинг эртага кўрмагандек бўлиб кетади. Сен ташқарига чиқиб тур», деди. Афсуски, бу онам билан сўнгги видолашувимиз бўлган экан. Бола қалбим билан онамнинг соғайишига ишонгандим. Онамнинг ўлимидан кейин жуда қийналдим. Ҳар куни онам тушимга кириб, мени ўзи билан олиб кетишини айтарди. Буни бувимга айтсам, янада қийналарди. Орада ўзим ҳам хасталикка чалиниб қолдим. Ҳушимдан кетиб, ўзимни билмай қолардим. «Мен ҳам ойимдек ўлиб қолсам, синглим билан укамга ким қарайди?» — мана шу савол мени ҳаётга қайтарди, — дейди актриса Зарина Йўлдошева.\nТаниқли актриса Луиза Расулова ҳам отасидан эрта айрилган. Унинг отаси ички ишлар органлари тизимида хизмат қилган ҳамда автоҳалокат туфайли вафот этган. Актриса отасидан кейинги кунлар осон ўтмаганини таъкидлайди.\n— Одатда ҳамма қизлар отасини яхши кўради. Бу меҳр менда икки ҳисса кўпроқ эди. Афсуски, айни балоғат ёшида отамдан айрилганман. Бу мен ва оиламиз учун оғир фожиа эди. Тушкунликка тушиб қолганмиз, молиявий қийинчиликларимиз ҳам бошланган. Отам вафотига қадар мактабдаги энг фаол ва аълочи ўқувчи эдим. Отамни йўқотгач, мактабга ҳам боришни истамай қолгандим. Шунда онамни ҳокимиятга чақириб, «Агар қизингиз дарсларга бормаса, қизлар колониясига жўнатамиз», дейишганди. Онамнинг изза бўлганини кўриб, роса ачингандим. Пулсиз, ҳатто ейишга нонимиз қолмаган кунлар жуда кўп бўлган. Шу сабаб акам билан 15-16 ёшдан бошлаб ишлашга мажбур бўлганмиз. У кунларни эслаш жуда оғир. Аммо бу жараён мени болаликдан меҳнатга ва яқинларимни қадрлашга ўргатди, — дейди актриса Луиза Расулова.\n«Сиз мен учун энг яхши инсон» дея дадаларни мадҳ этувчи қўшиқ куйлаган Малика Равшанова отасида жуда эрта айрилган. Унинг отаси Равшан ака 27 ёшида оламдан ўтган. Хонанда отасининг исми ўзининг исми билан доим ёнма-ён тилга олинишини истаб, Равшан исмидан фамилия сифатида фойдаланади.\n— Болалик гаштини ҳис қилмай катта бўлганман. 15 ёшимга қадар эрта-индин отам қайтади, деган умид билан яшаганман. Биз-ку, отасиз қийналганмиз, онамга эса икки ҳисса қийин бўлган. Онам ўша пайтларда гилам тўқиш цехида ишларди, уйга келиб келинлар сарпосига кашта тикарди. Онам қийналиб пул топаётганини кўрганим учун бирор марта қўғирчоқ ёки ширинлик олиб беринг, демаганман. Ҳатто катта танаффус пайтида дугоналарим ошхонага чиқиб, у-бу нарса олишса, мен синфда қолардим, — дейди хонанда Малика Равшанова.\nХонанда Дилфуза Исмоилова ҳам отасидан эрта айрилган. У 27 ёшида оиланинг боши бўлишига ва совчилари эшик қоқиб турган сингилларини турмушга беришига тўғри келган.\n— Болаликдан меҳнатга ўрганганман. Оиланинг бош фарзанди бўлганим учун сингилларимга ўрнак бўлишим керак, деб ҳисоблардим. Отам вафот этганидан кейин жуда қийин бўлган. Онам ҳам менга суяниб қолганди. Ўз вақтида молиявий қийинчиликлар ҳам бўлган. Шунинг учун санъат билан бирга тадбиркорлик қилишимга тўғри келган. Сингилларимни ўқитдим, турмушга бердим. Шу боис онам раҳматли ҳам мени «онам» деб эркаларди, — дейди хонанда Дилфуза Исмоилова.


Президент: «Келгусида Ўзбекистон Осиё ўйинларига мезбонлик...\n28.12.2018 11:26 0 1712\nПрезидент ўз мурожаатномасида жамиятда соғлом турмуш тарзи ва спортни янада оммалаштириш масаласига ҳам эътибор қаратилди.\n«Мамлакатимизда қишки спорт турлари бўйича халқаро талаблар даражасида спортчилар тайёрлашнинг самарали тизимини яратиш керак. Афсуски, ҳозирга қадар юртимизда Олимпия ёки Осиё ўйинлари каби нуфузли спорт мусобақалари ўтказилмаган. Келгусида ёзги Осиё ўйинларидан бирига мезбонлик қилиш бўйича ҳаракатларни бошлашимиз керак. Албатта, бу катта марра. Лекин биз бу маррага қодир эканлигимизни кўрсатсак, тўғри бўлар эди. Биз шунга муносибмиз десак, бу ҳам тўғри. Бу борада 3 ой муддат ичида тегишли чораларни ишлаб чиқилади», деди президент.\nШавкат Мирзиёев Осиё ўйинлари Олий Мажлисга Мурожаатнома


Алвидо, меҳнат дафтарчаси! » JIZZAXCITY.UZ - Жиззах ахборот портали\nЖиззах ахборот портали » Янгиликлар » Алвидо, меҳнат дафтарчаси!\nСоветлардан бизга қолган битта мерос бор. Унинг номи меҳнат дафтарчаси. Миллионлаб ўзбекистонликлар ҳаётида меҳнат дафтарчасига дуч келган. Айниқса, пенсияга чиқиш арафасида юртдошларимиз меҳнат дафтарчаси билан боғлиқ югур-югурларга, бюрократияга дуч келишади. Яна кимдир эса бир кун келиб, пенсияга чиқса, иш стажи бўлсин деб, меҳнат дафтарчаси у-бу ташкилотда «юриб туриши»ни исташади.\nБизда бу эски давр сарқитининг куни битмоқда. Маълум бўлишича, 2019 йилдан Ўзбекистонда меҳнат дарфтарчасидан воз кечилади. Унинг ўрнига электрон база жорий этилади.\nМолия вазири ўринбосари Дилшод Султоновнинг айтишича, меҳнат дафтарчалари бизда СССР давридан қолган ва улар фойдаланиш учун жуда ноқулай. Улардан воз кечиш вақти келди. 2019 йилдан ишга кирмоқчи бўлган ходимлар меҳнат дафтарчасини очишларига тўғри келмайди, эндиликда улар шунчаки ўз маълумотларини электрон базага киритишса бас.\n"Ҳозир солиқ идораси электрон базанинг асосини ишлаб чиқмоқда ва ушбу дастур деярли тайёр. Эндиликда ўз ойлик маошингиз ҳақида "Telegram"даги @oylikuzbot боти орқали билиб олиш мумкин. Ушбу бот қанча ойлик маош тўлангани ва қанчаси солиққа ушлаб қолинганини кўрсатади. Шунингдек, бот маошнинг қанча фоизи нақд пулда ва қанчаси пластик картада берилганини кўрсатади", – деди (https://turon24.com/sections/reports/lpwrremk2xbs-zbekistonda-2019-jildan-menat-daftarchasining-rniga-lektron-baza-zhorij-ilinadi) Дилшод Султонов.


Россия диний бошқармаси мусулмонларга ғайридин аёллар билан никоҳ қуришни таъқиқлади - 10.11.2020, Sputnik Ўзбекистон\n"Уламолар кенгаши қарор қилади: конфессиялараро никоҳлар, хусусан, кофир аёллар билан Россия ҳудудида никоҳ таъқиқланган", - дейилади хулосада. 10.11.2020, Sputnik Ўзбекистон\n© PixabayМолодожены, архивное фото\n"Уламолар кенгаши қарор қилади: конфессиялараро никоҳлар, хусусан, кофир аёллар билан Россия ҳудудида никоҳ таъқиқланган", - дейилади хулосада.\nТОШКЕНТ, 10 ноя — Sputnik. Россия мусулмонлар диний бошқармаси мусулмонларнинг бошқа дин вакиллари билан никоҳ қуришини таъқиқлаш ҳақида хулоса чиқарди. Ҳужжат бошқарма сайтида эълон қилинган.\nҲужжатда шунингдек, истиснолар борлигини, бу истисноларни маҳаллий муфтий яхши тушуниши кераклигига аниқлик киритилган. Агар аёл Худо борлигини тан олса, Исо Масиҳ ва Муҳаммадни Аллоҳнинг элчилари сифатида қабул қилса ва Қуръон оятларига амал қилишга тайёр бўлса, у ҳолда, у мусулмон эркак билан никоҳ қуришга ҳақли бўлади.\n"Шуни таъкидлаш жоизки, ислом оламининг аксарият обрўли олимлари, улар орасида тўрт мазхаб теологлари бор, мусулмон эркакнинг кофир аёл билан никоҳдан ўтиши мақсадга мувофиқ эмаслиги ҳақида фикрларни билдирдилар", - дейилади матнда.\nҲужжатда айтилишича, эр-хотиннинг дин ва маънавий масалаларда ўхшашлиги улар бахтли ҳаёт кечиришларининг муҳим шартларидан бири саналади.


“Қашқадарё ҳокими буйруғи” билан қўйларни сўйганлар жазоланди — Sof.uz\nЖАҲОН 1,432,140 302,247 82,101\n“Қашқадарё ҳокими буйруғи” билан қўйларни сўйганлар жазоланди\n11.01 11:13 1327 Ўзбекистон\n2 январь куни Қашқадарёда экинни пайҳон қилган қўйлар сўйилгани ҳақида видео тарқалган эди. Айтилишича, вилоят қишлоқ хўжалиги инспекцияси бошлиғи Акром Арипов ва Нишон туман ИИБ бошлиғи туманнинг Ибн Сино ҳудудидаги “Отамурод ота” фермер хўжалигида бўлиб, далани пайҳон қилган 21 бош қўй эгасини топган.\nВидеода Акром Арипов қўйлар Зойир Мирзаев топшириғига кўра сўйилаётганини айтиб, гўшти кам таъминланган оилалар ва қишлоқ хўжалик техникаларини таъмирлаётган усталарга берилишини айтганди.\nВилоят матбуот хизмати бошлиғи Аҳрор Содиқовга кўра, Зойир Мирзаев ҳеч кимга бундай топшириқни бермаганини, ҳозирда тушунтириш олиш мақсадида видеода гапирган Акром Арипов исмли шахс қидирилаётганини маълум қилганди.\nМазкур ҳолат юзасидан Нишон тумани прокуратураси томонидан терговга қадар текширув ўтказилди.\nжазо Қашқадарё Зойир Мирзаев қўйлар\nКеча, 17:58 4137\nКеча, 17:30 3786\n6.04 15:29 450 Ўзбекистон\n3.04 20:55 982 Жамият\n3.04 11:03 1298 Ўзбекистон\n20.03 19:14 1884 Ўзбекистон


Алотрем® НЕО – medu.uz – Дорилар ҳақида маълумотлар ўзбек тилида\nHome Йўриқномалар Алотрем® НЕО\nПрепаратнинг савдо номи: Алотрем® НЕО\nТаъсир этувчи модда (ХПН): Левокарнитин\n1 мл эритмада қуйидагилар сақланади:\nФаол модда: L-карнитин – 200 мг.\nЁрдамчи моддалар: хлорид кислотаси (керакли рН даражасини ҳосил қилиш учун), дистилланган сув.\nТаърифи: Тиниқ, рангсиздан оч сариқ ранггача бўлган эритма.\nФармакотерапевтик гуруҳи: Метаболик жараёнларни мувофиқлаштирувчи восита.\nКод АТХ: А16АА01\nМетаболик жараёнларини тўғрилаш учун препарат. L-карнитин – В гуруҳи витаминларига яқин бўлган табиий модда. Моддалар алмашинуви жараёнларида, цитоплазмадан ҳужайра мембраналари орқали митохондрияга, узун занжирли ёғ кислоталарни (шу жумладан, пальмитин) ўтказувчиси сифатида иштирок этади, у ерда, бу кислоталар катта миқдордаги метаболик энергияни (АТФ шаклида) ҳосил қилиб, оксидланади (бета-оксидланиш).\nТўқималарнинг метаболизми ва энергия билан таъминланишини яхшиловчи; метаболик жараёнларини тўғриловчи, энергия алмашинувини рағбатлантирувчи препарат.\nПрепарат – қоннинг ишқорий заҳирасини тўлдиради, гемодинамиканинг церебрал ауторегуляциясини тикланишига ва шикастланган соҳани қон билан таъминланишини ошишига ёрдам беради, шикастланиш ўчоғида репаратив жараёнларни тезлаштиради ва анаболитик таъсир кўрсатади. Нейротрофик таъсир кўрсатади, апоптоз ривожланишини тормозлайди, шикастланиш зонасини чеклайди ва нерв тўқимасининг структурасини тиклайди.\nПрепарат анаболитик ва липолитик таъсир кўрсатади. Оқсил ва ёғ алмашинувини меъёрлайди, тананинг ортиқча вазни ҳамда мушаклардаги ёғлар миқдорини камайтиради, жисмоний зўриқишларга чидамлиликни ва ҳаракат фаоллигини оширади.\nПрепарат меъда ва ичак ширасининг секрециясини ва ферментатив фаоллигини оширади, овқатнинг ҳазм бўлишини яхшилайди.\nПрепарат тироксиннинг қисман антагонисти бўлиб, гипертиреозда ошган асосий алмашинувни меъёрлайди.\nПарентерал юборилганида барча тўқималарга яхши ўтади, скелет мушакларида ва миокардда юқори концентрациялари ҳосил бўлади. Буйраклар орқали, ацил эфирлари кўринишида чиқарилади, эркин карнитин қайта сўрилади.\nкатталарда, болалар ва янги туғилган чақалоқлардаги бирламчи ва иккиламчи карнитин танқислиги;\nбуйрак етишмовчилигининг терминал босқичили, гемодиализ ўтган беморлар, карнитиннинг иккиламчи танқислиги, чунки бунда организмидан эркин карнитиннинг йўқотилиши (одатда буйракларда қайта сўрилувчи) ва ацил эфирларининг тўпланиши юз беради (соғлом буйраклар чиқарадиган);\nтўлиқ парентерал озиқланишда бўлган чала туғилган болалардаги карнитиннинг етишмовчилигида. Венага озуқа моддаларни юборилиши, уларнинг ичак девори ва жигарга бошланғич ўтишини истисно қилади. Натижада, барча биокимёвий реакциялар тезлигини сусайтирувчи (хусусан, метиониннинг метил гуруҳларининг утилизацияси бузилади) қон плазмасида ортиқча липидлар ҳосил бўлади.\nкарнитин етишмовчилиги бўлган ҳамда, унинг сарфи жуда юқори пациентларда (шу жумладан, гипоксияда, дифтерияда, вальпроат кислотасининг препаратларини қабул қилишда);\nанорексия, болаларнинг ўсишидан тўхташи ва тана вазнининг етарли бўлмаган ошиши;\nкардиомиопатия (миокардда, энергия манбаи сифатида ёғ кислоталарининг утилизацияси жуда жадал бўлади, шунинг учун карнитинга бўлган эҳтиёж ошади, у юборилганидан кейин қисқаришлари кучининг ошиши, мушакларнинг кейинги дегенерациясини олдини олиниши, ЭКГ нинг меъёрлашуви кузатилади);\nсуяк мушаклариниг кучсизлиги ва миопатия;\nчала туғилган чақалоқлардаги дистресс-синдроми;\nБу патология, органик кислоталарининг меъёрий алмашинувининг туғма ёки генетик бузилиши натижасидир. Бундай беморларда КоА нинг ацил метаболитлари масалан, пропионил-КоА, ҳужайраларда тўпланади, карнитиннинг ацил эфирларига айланади ва унинг ҳужайра ичидаги танқислигига олиб келиб, ҳужайрадан у билан бирга чиқиб кетади. Жигардаги пропион кислотасининг қолдиғи, оксидланишли фосфорланишни сусайтиради ва шу билан унинг фаолиятини бузади.\nанаболик (ностероид) воситаларни қўллаш кўрсатилган касалликларнинг мажмуавий терапиясида. Препарат ўткир гипоксик ҳолатларда (миянинг ўткир гипоксияси, ишемик инсульт, транзитор ишемик ҳуруж) мажмуавий терапия таркибида қўлланади.\nпрепаратни мия қон айланишини бузилишининг ўткир, ўткир ости ва тикланиш даврида кўрсатилади. Дисциркулятор энцефалопатияда ва бош миянинг турли травматик ва токсик шикастланишларида, жарроҳлик аралашувларидан кейинги тикланиш даврида буюрилади. Препарат юракнинг ишемик касаллигида (стенокардия, ўткир миокард инфаркти, постинфаркт ҳолатлар), кардиоген шок ва миокард метаболизмини бошқа бузилишлари натижасидаги гипоперфузияда кўрсатилган.\nПрепаратни мушак ичига, вена ичига секин (2-3 мин) ёки инфузия йўли билан юборилади.\nКатталар ва 12 ёшдан катта бўлган болалар.\nСуткалик доза одатда, 1-3 г дан 3-4 марта юбориш учун. Бошланғич доза суткада 1 г, пациент ташҳис қилинганидан сўнг, ҳолатига қараб дозани суткада 3 г гача ошириш мумкин.\nКарнитиннинг бирламчи ва иккиламчи танқислигидаги, ўткир декомпенсация ҳолида препарат суткада 50-100 мг/кг дозада 3–4 марта юборишда буюрилади. Зарурати бўлганида препаратни юқорироқ дозада қўллаш мумкин.\nГемодиализ олаётган, карнитиннинг иккиламчи танқислиги бўлган, сурункали буйрак етишмовчилигининг терминал босқичидаги пациентларга препаратни, гемодиализнинг ҳар бир муолажасидан сўнг (ҳафтада 3 гемодиализ муолажаси ўтказилишида) суткада 20 мг/кг дозада буюрилади.\nВена ичига юбориш билан даволашнинг давомийлиги мушаклардаги левокарнитиннинг меъёрий даражасини тиклаш учун зарур бўлган 3 ойдан кўп бўлмаган вақтни ташкил қилади.\nДаволашнинг такрорий курси, назоратини тез-тез ўтказилиши зарур бўлган қон плазмасидаги левокарнитин миқдори билан белгиланади.\nПатология Схемаси Курснинг давомийлиги\nМия қон айланишининг ўткир бузилишлари Суткада 1 г в/и га\nСуткада 0,5 г в/и га 3 кун\n10-12 кундан сўнг, 3-5 кун давомидаги такрорий курслар ўтказилиши мумкин\nМия қон айланишининг бузилишларидан кейинги, ўткир ости ва тикланувчи даври, дисциркулятор энцефа-лопатия ва бош миянинг бошқа шикастланишлари Суткада 0,5-1 г вена ичига (томчилаб ва оқим билан) ёки мушак ичига (кунига 2-3 марта) суюлтирмасдан 3-7 кун\nЗарурати бўлганида 12-14 кундан сўнг такрорий курс буюрилади\nЎткир миокард инфаркти, ўткир юрак етишмовчилиги Суткада 3-5 г, 2-3 қабулга бўлинган Биринчи 2-3 сутка давомида ва кейинги дозани 2 мартага тушириш билан\nКардиоген шок Суткада 3-5 г, 2-3 қабулга бўлинган Бемор шок ҳолатидан чиққунича\n12 ёшгача бўлган болалар\nЎткир декомпенсация ҳолидаги бирламчи ва иккиламчи карнитин танқислигида препарат суткада 50-100 мг/кг дозада 3-4 марта юборишда буюрилади.\nГемодиализ олаётган, сурункали буйрак етишмовчилигининг терминал босқичидаги пациентларда карнитиннинг иккиламчи танқислигида препаратни, гемодиализнинг ҳар бир муолажасидан кейин (ҳафтада 3 гемодиализ муолажаси ўтказилишида) суткада 10-20 мг/кг дозада буюрилади. Препарат вена ичига юбориладиган даволашнинг давомийлиги 3 ойдан ошмайди. Одатда даволашнинг такрорий курси буюрилади.\nАллергик реакциялар, мушакларнинг заифлигида (уремияси бўлган пациентларда), меъда соҳасида оғриқлар бўлиши мумкин.\nТез юборилганида, юбориш тезлиги пасайтирилганида вена йўли бўйлаб ўткинчи оғриқлар бўлиши мумкин.\nПрепаратни қандли диабетда, ҳомиладорлик ва лактация (эмизиш) даврида жуда зарур бўлган ҳолларда эҳтиёткорлик билан буюриш лозим.\nПрепаратни буюришдан олдин, бемор қандай дори воситаларни олаётганини аниқлаш керак. Алатремни турли анаболик воситалари, антиоксидант ва/ёки антигипоксант фаолликка эга бўлган препаратлар билан бирга қўллаш мумкин.\nХолиннинг жуда юқори дозалари левокарнитин синтезини ва фаоллигини тормозлайди. Глюкокортикоидлар левокарнитинни тўқималарда (жигардан ташқари) тўпланишига ёрдам беради. Анаболик воситалар карнитинини самарасини кучайтиради.\nПрепаратни адекват дозасини аниқлаш учун қон плазмасида ва сийдикда эркин ва ацил левокарнитининг концентрациясини текшириб, даволашни назорат қилиш тавсия этилади. Левокарнитин ўрганиб қолишни чақирмайди, чунки одам организмининг эндоген моддаси ҳисобланади. Инсулин ёки перорал гипогликемик препаратларни қабул қилаётган қандли диабети бўлган пациентларга препаратни юбориш, гипогликемияни чақириши мумкин. Шунинг учун, бу тоифа пациентларни препарат билан даволаш вақтида, гипогликемик препаратларнинг дозалаш тартибини дарҳол тўғрилаш учун қонда глюкоза миқдорини доимий назорат қилиш лозим.\nПрепарат автотранспортни бошқариш қобилиятига ва бошқа потенциал хавфли фаолият турларига таъсир қилмайди.\nПрепаратни болалар олаолмайдиган жойда сақлаш ва яроқлилик муддати ўтгач ишлатмаслик лозим.\nЛевокарнитиннинг дозасини ошириб юборилиши ҳолларидаги заҳарлилиги ҳақида маълумотлар йўқ. Препаратнинг ўзлаштирилишини даволашнинг биринчи ҳафтасида ва қўлланаётган дозанинг ҳар бир оширилишида назорат қилиш керак.\nДаволаш: симптоматик терапия ўтказиш.\nИнъекция учун эритма 1000 мг/5 мл ампулаларда №5, №10.\nДорихоналар бериш тартиби


Bloomberg эмлашдаги сусткашлик Европа иттифоқига 100 миллиард еврога тушишидан огоҳлантирди\nЕвропа иттифоқи давлатлари коронавирусга қарши эмлашни тезлаштирмаса, Европа иқтисодиёти миллиардлаб евро йўқотиши мумкин. Бундан Bloomberg ахборот агентлиги огоҳлантирмоқда.\nЕвропа сиёсий вазият, вакциналарни етказишдаги ҳаяллашлар ва одамлар томонидан эмлашга қаршилик кўрсатилаётгани сабабли эмлашни амалга оширишда анча ортда қолмоқда. Bloomberg Economics ҳисоб-китобларига кўра, пандемиядан кейинги тикланишдаги 1-2 ойлик ҳаяллаш Европа иттифоқи иқтисодиётига 50 млрддан 100 млрд еврогача айланиши мумкин.\n“Европаликлар вирусни уддалашни истаётган бўлсалар, вакцинанинг татбиқ қилинишини тезлаштиришлари лозим”, деб айтган Principal Global Investors Ltd компанияси бош стратеги Сима Шах. “Қоғозбозлик ва ҳукуматларнинг алғов-далғов хабарлари бу жараённи ортга сурмоқда”, деб қўшимча қилган мутахассис.\nЕвропа марказий банки раҳбари Кристин Лагарднинг таъкидлашича, евроҳудуд иқтисодиёти 2021 йил ярмидан тиклана бошлайди. Унинг айтишича, ўсиш суръатлари эмлаш жараёни ва ҳокимиятнинг соғлиқни сақлаш соҳасидаги вазиятга иқтисодий муносабатига боғлиқ бўлади.


Асл касби дурадгор бўлган 60 ёшли футболсевар суҳбатдошимизнинг айтишича, Бразилияга бориб, Пеле ва Криштиану Рональду билан кўришмоқчи. Ўзи ишқибозлик қилувчи Олмония миллий терма жамоасининг жаҳон чемпиони бўлишини кўрмоқчи.\n"Пеле, мана, яқинда "Олтин тўп" олди, у киши билан бир бориб, қўл бериб сўрашиб, бундан аввал Олмонияда Марадона билан учрашганман, мақсадим - орзу ҳавасим шу футболчилар билан кўришиш, кейин Бразилиядаги тарихий аҳамиятига эга жойларни зиёрат қилиш", - дейди суҳбатдошимиз.\nАйни ўринда эслатиб ўтиш жоиз, бу - Акрам ака Маъруфжоновнинг илк бор бунга ўхшаш ғайриодатий ва кишининг ақлини шоширувчи таклиф билан чиқиши эмас.\nУ киши Жанубий Африкада бўлиб ўтган сўнгги жаҳон чемпионатига ҳам бориш режасида бўлганликлари, аммо ўша пайтда қонларида шакар миқдори бироз баланд бўлгани учун, тиббий текширувдан ўта олмаганликларини ҳам айтади.\nСуҳбатдошимизга кўра, ҳозир Бразилияга бориш ва бу галги ниятларини амалга ошириш учун лозим ҳужжатларни тайёрлаш ҳаракатидалар.\nАгар, ҳаммаси кўнгилдагидек амалга ошса, Акрам ака феврал ойи охири ва март ойи бошларида дурадгор ҳамкасби ва маҳаллий журналистлардан бири билан биргаликда уч кишилашиб шахсий велосипедида йўлга чиқмоқчи.\nУ кишининг айтишича, Ўзбекистон Ташқи ишлар вазирлигидан элчихоналарга кириш, чиқиш ва транзит визалар олиш учун кафолат хатини олгач, ўз сафарларини бошлашни кўзлаб туришибди.\nБразилияда бўлиб ўтажак футбол бўйича бу йилги жаҳон чемпионати эса, 12 июн куни старт олади ва 13 июлга қадар давом этади.\nАкрам ака шу вақтгача Бразилияга етиб олиши учун ҳамроҳлари билан велосипедда қарийб 13 минг чақирим йўлни босиб ўтиши керак бўлади.\n"Энди, йўлнинг қийинчилиги бўлади. Аммо, эййй эскиларнинг бир гапи борки, "Жон чекмасанг, жонона қайда", дейди. Мустақилликка эришганимиздан кейин бизни ҳозир дунё тан олаяпти. Дунёга Ўзбекистонни яна бир бор тан олдирмоқчиман", - дейди суҳбатдошимиз.\n"Буёғи, мана, Туркманистон, Эрон, Туркияга кириб, Анқарадан Бразилиянинг визасини олиб, кейин Африка томонга йўл оламиз. Уммоннинг қирғоғига чиқиб олгач, уёғига кемами, бир нарсада етиб оламиз".\nАкрам ака олисдан-олис сафарларининг сарф-харажати ҳам ўзини заррача чўчитмаётгани, масаланинг бу томонидан ҳам кўнгиллари тўқ эканини таъкидлайди.\n"Олмонияга кетаётган пайтимда Қизил Ярим Ой жамияти йўлларда дори-дармонлар билан, ҳар томонлама ёрдам беришган. Кейин бир хонали квартирамни сотиб, маблағ қилиб кетганман. Энди, Марғилонимизда, Фарғонамизда жудаям кўп спортга қизиқадиган одамларимиз бор. Улар ёрдам беришади Худо хоҳласа, ҳеч қандай қийинчилик бўлмайди. Нимагаки, биз яхши нияти билан чиқаяпмиз", - дейди у киши.\nАкрам аканинг айтишича, Олмония миллий терма жамоаси жаҳон чемпиони бўлади, деган умиддалар ва шу боис ҳам, Бразилияга боргач, айнан "Бургут"ларга ишқибозлик қилмоқчилар.\n"Агар, Олмония жаҳон чемпиони бўлса, мен жудаям, беҳад хурсанд бўламан. Негаки, Олмония уч галдан бери жуда қаттиқ ҳаракат қилаяпти, аммо кубокни ололмаяпти. Худо хоҳласа, Олмония жаҳон чемпиони бўлади. Финалда Италия билан тушади".\n"Яна, Бразилияга боргач, Криштиану Рональдуни бир бағримга боссам дейман", - дейди суҳбатдошимиз.\nОлис йўлга ҳозирлик кўраётган суҳбатдошимизнинг айтишича, Бразилияга фақат боришда велосипеддан фойдаланишмоқчи, аммо қайтишда, нақлиёт воситасини танлаб ўтиришмайди.\n"Мен Ватанга кириб келаётган пайтимдаям кўзимга тупроғини суркаб, ундан кейин кираман. Чиқиб кетаётган пайтимдаям, "Шу тупроқдан мени айирмагин", деб, дуо қилиб, Худодан сўраб, чиқиб кетаман", - дейди Акрам ака суҳбатимиз сўнггида.\nЎз ўрнида эслатиб ўтиш жоиз, Ўзбекистон миллий терма жамоасининг 2014 йилги жаҳон чемпионатига чиқиш режаси энг сўнггига келиб, чиппакка чиққан, жамоа дастлабки плей-офф босқичида ҳар икки ўйин натижасига мувофиқ, Иорданияга енгилиб, бу каби имкониятдан мосуво қолганди.\nАммо ўзбекистонлик таниқли ҳакам Равшан Эрматов ўз гуруҳи билан ФИФА Ҳакамлар қўмитасининг Бразилияда бўлиб ўтажак жаҳон чемпионати ўйинларини бошқарадиган ҳакамлар рўйхатига тушишга муваффақ бўлган.\nЎзбекистон миллий терма жамоаси ўз тарихида бу каби шарафга ҳалича эришмаган бўлса ҳам, Равшан Эрматов учун бу - у ҳакамлик қилажак кетма-кет иккинчи жаҳон биринчилиги бўлади.


Шерзод Шерматов ҳам коронавирус юқтириб олгани ва уни қандай енггани ҳақида гапириб берди - Халқ сўзи\n08:03 12 Август 2020 Жамият\nХалқ таълими вазири Шерзод Шерматов ҳам коронавирусни юқтириб олиб, даволаниб чиққани, ҳозирда уй шароитида реабилитацияда экани ва яқин кунларда ишга қайтишни режалаштираётгани ҳақида "Фасебук"даги саҳифасида ёзиб қолдирди.\nАфсуски, санитария қоидаларига қанчалик риоя қилмай, барибир, ушбу вирусни юқтириб олдим. Яхши ният қилиб, янги ўқув йилини анъанавий шаклда ўтказишга тайёргарлик кўриш бўйича анчагина мактабларда таъмирлаш ишлари кетаётгани учун, уларни имкон борича ўзим бориб кўраётгандим, балки ўша ерда юқтириб олдим, шекилли.\nЛекин бир ҳафтадан кейин, тана ҳароратим яна кўтарилиб кетганига, шифокорлар шифохона шароитида даволанишга ўтиш кераклигини таъкидлашди. Ўша кезлари Семашко санаторийси коронавирусни даволашга ихтисослаштирилган экан, ўша ерда даволанишга тўғри келди.\nБошидан ўтган табиб деганларидек, кимдир ўзида шундай ҳолатларни сезса баъзи маслаҳатлар уларга фойдали бўлса керак деб ёзяпман.\nУчинчидан, Яхшилик қилиш, Садақа радди бало дейилгандек, қанчалик яқинларга ва муҳтожларга ёрдам берилса, шунчалик одам ўзини енгилроқ ҳис қилади.\nОхиргиси ва энг асосийси: шифокорлар ишини қадрлаш. Шунча қийинчиликларда энг асосий юк шифокорларга бўляпти. Шундай экан ҳозирги даврда соғлиғингиз туфайли шифохонага тушиб қолсангиз, сизни даволайдиган шифокорми, ҳамширами ёки бошқа тиббий ходим бўладими, сиз ҳам ўз навбатида уларга яхши гапириб, кўнглини кўтариб туришни маслаҳат бераман. Улар ҳам жуда чарчашяпти, айниқса шу иссиқда санитария қоидаларига риоя қилиб ҳаммаси махсус кийимда юриши осон эмаслигини кўришингиз мумкин.\nМен ўзимни жуда бой инсон деб ҳисоблардим, чунки ҳам ота-онам, ҳам қайнона-қайнотам ҳаёт бўлиб, доим дуо қилиб туришганди. Афсуски, орада қайнотам ҳам омонатларини топширдилар. Жойлари жаннатда бўлсин, жуда яхши инсон эдилар...\nШифохонага борганим тўғри бўлибди, МСКТ 50% ўпкада икки томонлама пневмония эканлигини кўрсатди. Кейин сатурация 73 гача тушиб кетди, кислород концентраторини улаб, анча кўтариб туришга имкон бўлди. Лекин барибир, энг асосийси, кислород бўлса ҳам, одам ўзи кўпроқ нафас машқлари қилиши керак экан. Кислород бошида ўпкани озгина эрка қилиб ҳам қўяркан.\nКасалхонада эканман, 60дан ортиқ аудиокитоб эшитиб қўйдим. Farhod Ibragimov Фарҳод Ибрагимовга раҳмат, анча олдин яхши Blinkist деган дастурни совға қилганди. Жуда кўп яхши китобларни қисқача қилиб айтиб берадиган, инглиз тилини билган ва вақти зиқ бўлган раҳбарлар учун жуда фойдали дастур экан.\nКимгадир ушбу маслаҳатларимнинг фойдаси тегса хурсанд бўламан, ўзингиз ва яқинларингизни асранглар!


Аммо орадан вақт ўтиб, Моҳинур ҳомиладор бўлиб, фарзанд кўрганида ҳам камситиш ва калтаклар тугамади… — Nargis.uz\nХўрлик, калтак, тазйиқ остида яшаётган аёллар ҳақида кўп бора саҳифаларимизда ёритганмиз. Золим эркакларнинг калтаги остида кун кечираётган мазлумаларни ҳимоя қилиш, уларга йўл кўрсатиш бўйича мамлакатимиздаги реабилитация ва мослаштириш марказлари ходимлари қўлдан келганича ҳаракат қилишмоқда. Бугунги ҳикоямиз ҳам бошқалардан деярли фарқ қилмайди. Фарқи фақат жойида.\nКелинчак бир ёстиққа яхши ният билан бош қўйганидан калтак еса, уни «Эри урмаган хотин йўқ ер юзида», дея юпатадиганлар ёки тўрт аёлнинг боши бир бўлган жойда «Ҳамма эркак шу, жаҳлини чиқарсангиз, уради-да», дея гапирадиганлар ҳам топилади. Нега? Нима учун кучли жинс вакилининг ожизага қўл кўтаришини оддий, табиий ва меъёрий ҳолдек қабул қиламиз. Тағин бу хулосамизга бошқаларни ҳам ишонтиришга ҳаракат қиламиз. Мақсад нима бундан? Бу сингитма орқали қизларимизни, келинларимизни нимага ундаяпмиз?\nМохинур ҳам Сухробга (исмлар ўзгартирилган) калтак остида яшаш учун турмушга чиқмади. Аммо эрининг бир жойда муқим ишламаслиги, топган пулини ичиб келиб, бор жаҳли, пулсизлик аламини хотинидан, уни калтаклаб олиши Мохинурнинг соғлиғига путур етказди. Бунинг устига қайнонаси тинмай уни туғмасликда айблай бошлади. “Туғмаслигингни билганимда ўғлимга бошқа хотин олардим”, дея Мохинурнинг кўзини очирмай қўйди. Навбатдаги маст эрининг калтакларидан юз-кўзи кўкарган Мохинур онасининг уйига йиғлаб келди. Аммо Бувиражаб опа, қизини бироз юпатиб, чой ичишгач, уни уйига қайтишга ундади:\n-Қизим, эридан калтак емаган хотин йўқ! Бироз чида, ўратада бола бўлса, ҳаммаси яхши бўлиб кетади.\nАммо орадан вақт ўтиб, Моҳинур ҳомиладор бўлиб, фарзанд кўрганида ҳам камситиш ва калтаклар тугамади. Энди қайнонаси келинини уй ишларига улгурмаётганида айблай бошлади. Иккинчи боласига ҳомиладор Мохинурнинг бошида яна калтак синди. Жанжалга маҳалла фаоллари аралашишди . Аммо ҳар доимгидек, ҳамма айбни яна Мохинурга тўнкашди. Маҳалла хотин-қизлар раиси Мохинурни Сурхондарё вилояти Шўрчи тумани реабилитация ва мослаштириш марказига олиб борди. Марказ раҳбари Қ.Болтаева психолог билан ҳамкорликда аввал Моҳинур, сўнг унинг эри билан суҳбатлашишди. Аёлнинг оиладаги ўрни катталиги, фарзандлар тарбиясида асосий роль ўйнашини, шунингдек, ҳар бир инсонга тазйиқ ўтказиш, зўравонлик қилиш жиноий жавобгарликка тортилишини тушинтиришди.\nАммо Моҳинурнинг ҳам жисмоний, ҳам руҳий аҳволи яхши эмас эди. Шу сабабли Моҳинур билан психолог ишлашда давом этиб, жувон ўзига келмагунича ота-онасининг уйида қолдирилиб, Марказ ходимлари томонидан назоратга олинди.\nЎйлаймизки, Моҳинурнинг турмуш ўртоғи суҳбатлардан тўғри хулоса чиқаради. Яна бир оила тикланади. Моҳинурга нисбатан тазйиқ ва зўравонликлар барҳам топади.\nАввалгиси: “…Меҳрга зор ўсган Севара келинлик уйида ҳам бахтли яшамади…”\nНавбатдаги:Муқаддас илк мартоба ҳаёт гўзаллигини, ташқарида зўравонликсиз, тинч, осуда ҳаёт борлигини ҳис қилди …


..:: ISLOM.UZ ::.. - Фироқ вақтидур, эй кўзлар, энди қон йиғланг...\nФироқ вақтидур, эй кўзлар, энди қон йиғланг...\n«Албатта, биз Аллоҳникимиз ва, албатта, Унга қайтгувчимиз. Боқийлик Аллоҳга хос».\nҲижрий 1436 сана 5 жумодулаввал, 2015 йил 10 март сешанба оқшоми мусулмон уммати, хусусан, ўзбек халқи улкан мусибатга учради. Миллатимиз фахри, улуғ аллома, фақиҳ, муҳаддис, муфассир, мутафаккир, муршид, зоҳид, баркамол шахсият, буюк одамийлик соҳиби Шайх Муҳаммад Содиқ Муҳаммад Юсуф ҳазратлари ўткинчи дунёни тарк этиб, Аллоҳнинг ҳузурига йўл олдилар.\nШайх ҳазратлари ҳижрий 1371 санада ражаб ойининг 21 инчсида, мелодий 1952 йил 15 апрел сешанба куни Ўзбекистон Республикаси Андижон вилояти Асака туманида, Ниёзботир қишлоғида илму диёнат оиласида – Муҳаммад Юсуф домла хонадонида таваллуд топдилар. 1961 йил Муҳаммад Юсуф домла Бухоро мадрасасини битириб келгач, бу оила хизмат юзасидан Андижоннинг Булоқбоши туманига кўчиб ўтишди.\nШайх Муҳаммад Содиқ Муҳаммад Юсуф бошланғич диний таълимни оталаридан оладилар. Ўрта мактабни тугатгач, 1970 йили Бухородаги Мир Араб Мадрасасига ўқишга кирадилар. У пайтларда мадараса таълими етти йиллик бўлган. Қаҳрамонимиз билимларига кўра 4 курсга қабул қилинадилар. Мадрасани битиргач, Олий Маъҳадда – Имом Бухорий номидаги Тошкент Ислом институтида таҳсилни давом эттириш учун имтиҳон топширадилар ва бир йўла 3 курсга қабул қилинадилар. Шунинг учун ҳам у кишини ўша талабалик чоғларидаёқ «Пешқадам» деб номлашган эди. 1975 йилдан «Совет шарқи мусулмонлари» журналида фаолият бошлайдилар. Сўнгра Ливиянинг Триполи шаҳридаги «Исломий даъват факультети» номини олган университетга ўқишга кирадилар ва у ерда 4 йил таҳсил олиб, 1980 йили факультетни имтиёзли даражада битириб, юртга қайтдилар. Шундан сўнг Шайх ҳазратлари Имом Бухорий номидаги Тошкент Ислом институтида бир неча йил мударрислик қилдилар ҳамда мудир муовини ва мудир вазифасида фаолият юритдилар. Айни вақтда Диний идоранинг халқаро бўлимида таржимонлик ҳам қилдилар.\nШайх ҳазратлари 1989 йилда Ўрта Осиё ва Қозоғистон мусулмонлари Диний идораси муфтийси этиб тайинландилар. У киши мустақил Ўзбекистоннинг биринчи муфтийси бўлдилар. Айни пайтда Собиқ Совет Олий Кенгашига ҳам депутат этиб сайлангандилар. Шайх ҳазратлари ўз муфтийлик даврларида Марказий Осиё мусулмонлари учун жуда улкан хизматларни қилганлар. Минтақа ҳаётида катта бурилиш ясашда беқиёс ҳисса қўшганлар. У кишининг саъй ҳаракатлари билан кўплаб масжид мадрасалар очилган, оммавий равишда ҳаж сафарига бориш йўлга қўйилган, ҳожиларимиз бир неча йил Саудия подшоҳи меҳмони бўлишган ва бошқа сон саноқсиз буюк ишлар амалга оширилган.\nШайх Муҳаммад Содиқ Муҳаммад Юсуф раҳматуллоҳи алайҳ ўнлаб нуфузли халқаро ташкилотлар аъзоси эдилар. Юзлаб илмий анжуманлар, халқаро йиғинларда Ўзбекистон ва Ўрта Осиё мусулмонлари номидан иштирок этганлар. Шу эътибордан у киши ўлкамиз мусулмонларининг Ислом оламидаги вакили, халқимизнинг «юз»и эдилар. Шайх Ҳазратлари Исломга қилган хизматлари учун халқаро ташкилотлар тарафидан бир неча бор фахрий ёрлиқ ва орденлар олганлар.\nШайх ҳазратлари ўзбекзабон халқлар учун тафсир, ҳидис, фиқҳ, тасаввуф ва деярли барча исломий илмларга бағишланган юз жилддан ортиқ илмий асарлар қолдирдилар. У киши омма ўзбек халқи учун Қуръони Карим ҳамда ҳадиси шариф маънолари, Расулуллоҳ соллаллоҳу алайҳи васалламнинг ҳаётлари, ислом шариатини ўрганишлари йўлида биринчи от сурган чавандоз бўлдилар. Бир қанча овозли ҳамда суратли суҳбатлар, туркум дарслар, савол жавоблар ҳам у кишидан улкан илмий мерос бўлиб қолди. У кишининг раҳбарлигида халқаро интернет тармоғида ўзбек тилидаги соф исломий саҳифага асос солинди. Ушбу Ислом.уз сайти ўзбек тилидаги энг фаол ва аъзоси энг кўп саҳифа ҳисобланади. Ислом.уз портали асосида турли мавзуларга бағишланган йигирмадан ортиқ саҳифа ҳам яратилди. Ҳар бир саҳифа ўз мавзусида энг бой ва энг фаол сайтларга айланди.\nШайх ҳазратлари соф Исломни ўрганиш ва ўргатиш йўлида янги бир мактабга асос солдилар. Юзлаб шогирдлар чиқардилар, тарбияладилар. У кишига ғойибона шогирд бўлганларнинг эса сон саноғи йўқ. Бир қанча асарлари рус тилига таржима қилинди. У кишининг ташаббуслари билан русийзабон халқларга ҳам улкан исломий илмлар етиб бормоқда. Ушбу илмий ҳаракатларнинг самараси ўлароқ минтақада ихтилофлар, келишмовчиликлар, бузғунчиликлар бартараф бўлди ва турли фитналарнинг олди олинди.\nШайх Муҳаммад Содиқ Муҳаммад Юсуф ҳазратларининг буюк хизматлар қилгани, улкан ишларни амалга оширганларини кўпчилик билади. Асарлари ҳам барчага маълум. Шу боис, биз ҳозир бу ҳақда тўхталиб ўтирмай, ҳаётларидаги ҳар бир мусулмон учун ибрат бўладиган муҳим жиҳатларга эътиборни қаратмоқчимиз.\nШайх ҳазратларининг муҳаббати минглаб хонадонлар қатори бизнинг хонадонни ҳам забт этган эди. Ҳазрат эл олдига чиққан, муфтий бўлган пайтлари биз 8–9 ёшли бола эдик. Ўшанда оила доирасида у кишининг ойнаи жаҳон орқали чиқишларини доимий равишда кузатиб борардик. У киши ёзган ҳар бир мақола, ҳар бир асар бизнинг хонадонда мутолаа қилинар, сўзлари ҳужжат қилиб олинар эди. Шунинг учунми, ўша пайтданоқ у кишига чин юракдан ихлос қўйган эдик. Орадан йиллар ўтиб, Аллоҳ таолонинг тавфиқи билан у кишига шогирд бўлиш бахтига муяссар бўлдик. У зотга яқин бўлганимиз сари улуғликлари, буюкликларига яна да кўпроқ гувоҳ бўлдик.\nШайх ҳазратларини Аллоҳ таолонинг Ўзи алоҳида иноят билан яратган эди. Бу илоҳий иноят у кишининг ҳар ҳолларида балқиб турарди. Жисмонан, руҳан ҳамда ақлан баркамол инсон эдилар. Суратлари ҳам, сийратлари ҳам гўзал эди. Зоҳирда қандай кўркам бўлсалар, ботинда ундан да гўзал эдилар.\nШайх Муҳаммад Содиқ Муҳаммад Юсуф раҳматуллоҳи алайҳ илм ва тақво хонадонида дунёга келдилар. Оталари устоз Муҳаммад Юсуф домла Бойбўта ўғли раҳматли Андижон вилоятининг кўзга кўринган аҳли илмларидан, тақво ва ибодатда мустаҳкам, дину эл хизматида камарбаста киши бўлганлар. Аллоҳ раҳматига олсин, оналари Тилакберди қизи Собирахон она ҳам жуда содда, парҳезкор, ибодатгўй, фидокор, самимий аёл эдилар. Устоз Муҳаммад Юсуф домла ва Собирахон она фарзандарининг тарбиясига қаттиқ эътибор беришганди. Оналари чақалоқни бетаҳорат, тиловатсиз эмизмасди. Уни бир лаҳза ҳам назардан четда қўймас эдилар. Муҳаммад Юсуф домла фарзанди Муҳаммад Содиқнинг илм олишига бор эътиборларини қаратгандилар. Мактабда аъло баҳоларга ўқишига, уйда мустақил мутолаа қилишига алоҳида аҳамият берардилар. Муҳаммад Юсуф домла раҳматуллоҳи алайҳнинг ўзлари бизга шундай деб айтиб бергандилар: «Муҳаммад Содиқ ёшлигидан жуда кўп китоб ўқирди. Кечаси ухлаб қолгунча мутолаа қиларди. Мен кечалари туриб, унинг нима қилаётганини кўриш учун хонасини пойлар эдим. У доим китоб устида ухлаб, китоб устида уйғонарди. Мен ҳам ундан шуни талаб қилардим. Агар сал бепарволикни сезсам, қаттиқ танбеҳ берардим».\nМуҳаммад Юсуф домла раҳматуллоҳи алайҳ фарзандини мадрасага бериб ҳам тинчимади. Унинг яхши илм олиши, тақвода мустаҳкам бўлиши учун бор кучини сарфлади. Ҳатто ўғлининг хабарини бошқа талабалардан махсус кузатиб борди. Уни кўз қорачиғидек асраш билан бирга ундан кўз мускулларидек жидду жаҳд кўрсатишни талаб қилди. Шу билан бирга, қаерда бирор олим, художўй инсонни билса, бориб, ундан жигарбандининг ҳаққига дуо олди. Ниҳоят, кутилган нитижалар рўёбга чиқди.\nШайх ҳазратлари илму амалда, тақвою ибодатда, ахлоқу одобда, билим ва ҳикматда ўхшаши йўқ, юксак намуна эдилар. У кишини кузатган ҳар қандай инсофли одам Расулуллоҳ соллаллоҳу алайҳи васалламнинг сийратларини тасвирда кўргандек бўларди. Дастлаб кўрган киши маҳобатларидан ёнида сўз айтишга журъат қилолмасди. Яқиндан гаплашган инсон эса у кишини яхши кўриб қолар, бор дардини у кишига тўкиб солганини ўзи ҳам сезмай қолар эди. У киши нафақат илм берадиган устоз, балки самимий маслаҳатгўй, чин дўст, ҳақиқий муршид, ҳикматли мураббий эдилар. Ҳатто душманлари ҳам қалбининг тубида у кишининг фазлини тан олишга мажбур бўларди.\n...У киши жисмонан соғлом, теран фикрли, кенг билимга эга бўлишга қанчалик кўп ҳаракат қилсалар, нафс тарбиясига, қалбни поклаб, ахлоқни сайқаллаш билан ҳам ана шундай жиддий шуғилланардилар ва бу юксалиш ҳаётларининг сўнгига қадар узуликсиз давом этиб келди. У кишининг буюклиги ҳам шунда эди.\nШайх ҳазратлари жуда холис, адолатли ва ўта самимий инсон эдилар. Одамийликларини, вафодорликларини, садоқатларини таърифлашга тил ожиз. Шунинг учун у киши бир умр юрт эл ғамида ҳаёт кечирдилар. Ватаннинг бугуни ва келажаги учун аҳамиятли бўлган ҳар бир катаю кичик нарсани эътибордан четда қолдирмас, кузатиб борар эдилар. Ҳатто бирорта кичикроқ иншоатнинг халқ хизматига топшрилганини кўрсалар, хурсанд бўлиб гапирардилар, бефарқ бўлмасдилар.\nҲазратда салафи солиҳларнинг сийрати акс этганди. Илмга жуда ҳам чанқоқ эдилар. Ҳар соҳадан бохабар, кўпинча ўша соҳада соҳа аҳлидан кўра билимдон, қомусий олим эдилар. Аммо денгизларни сипқориб, яна ташна турардилар. Бирор янги маълумот ёки маъно чиқиб қолса, ёш талабалардек қувониб кетардилар.\nШайх ҳазратлари жуда ҳам бағри кенг, тафаккур уфуқлари уфуқларга монанд киши эди. Инсонларни, модомики шариатга зид бўлмаса, борича қабул қила олардилар. Кишилардан етадиган озорларга ўта бардошли эдилар. Шогирдларнинг анча мунча эркаликларини ҳам кўтарардилар, эркинликларини таъминлардилар. Уларнинг ўз фикрларини тортинмай айтишларига имкон яратиб берардилар. Билмаган нарсаларини билмадим дейишдан ва ўрганишдан заррача ҳам тортинмас эдилар.\nҲазратда бир инсонда жам бўлиши мушкул бўлган кўплаб олийжаноб сифатлар мужассам бўлган эди. У киши ўзларида улуғворлик билан камтарлик, ўткир билимдонлик билан соддалик, даҳо билан тавозуъ, подшодек сиёсатдонлик билан отадек меҳрибонлик, ҳайбат билан беғуборлик, бойлик билан зоҳидлик, устозлик билан толиблик, олимлик билан паҳалавонликни жамлаган эдилар. Ҳазрат буюк арбоб бўлиш билан бирга оддий мусулмон бўлишни ҳам унутмаган эдилар. У кишида ҳақиқий тавозуъ – дилдаги тавозуъ жуда мукаммал шаклланган эди. Юксак шон шавкатга эга бўлиш билан бирга фитрат софлигини ҳам сақлаган эдилар. Суҳбатдошлари билан чин юракдан гаплашардилар. У киши билан ҳамсуҳбат бўлган ҳар ким Ҳазрат мени ҳаммадан кўп яхши кўради деб ўйларди. Шогирдларга ҳам устоз, ҳам ота эдилар. Уларни доимо тарбия ва ҳимоя қилар, ўрталаридаги дўстлик ришталарини мустаҳкамлаб турар эдилар. Меҳрлари дарё эди. Кенг бағирлари ҳаммани ўзига сиғдира оларди.\nШайх ҳазратлари илмда одобга қаттиқ риоя қилардилар. Бадхулқликни қаттиқ қоралардилар. Ҳар бир сўз, ҳар бир тасарруфларида салафи солиҳларга юксак одоб кўрсатардилар. Илм ва фазл аҳлини эъзозлар, истеъдодларни тақдирлардилар. Ҳар кимга иқтидорига яраша вазифа бера олардилар. Ўзга тарафидан қилинган яхши иш озгина бўлса ҳам, бўрттириб кўрсатардилар, кичик илмий жасоратни юксакларга кўтариб олқишлардилар. Ўзларининг хайрли ишларини, илмий салоҳиятларини, жасоратларини, улкан бўлишига қарамай, оддий баҳолардилар. Нима муваффақият бўлса, фақат Аллоҳ таолодан кўрардилар. Илмий баҳс ва муноқашаларга доимо шай эдилар. Холис бўлса, ҳар қандай фикр ва мулоҳазани қабул қилардилар. На ўз фикрига, на бирор шахс ёки тоифага мутаассиблик қилмасдилар. Ҳар бир сўзларида, ҳар бир ишларида ихлос, холислик балқиб турарди. Одамларнинг мақтовларига ҳам, мазамматларига ҳам эътибор қаратмасдилар. Ўзларига қарши қилинадиган турли фитна ва иғволарга парво қилмасдилар. Бундай майдакашлик билан машғул бўлишни ўзларига эп кўрмасдилар. Бирортаси бу тўғрида гап очса ҳам, «Бундай нарсаларга эътибор қилсак, асосий ишдан қолиб кетамиз», деб қўярдилар. Иғвогарлар ортларидан умумий ёки хос суҳбатларда қанчалар фитна қилмасин, на оммавий, на хос йиғинда ўз ҳимоялари учун бирор сўз айтмасдилар. Гуруҳбозлик, тоифачилик, мутаассиблик, шахспарастликни мутлақо ёқламасдилар. Ҳатто ўзларига нисбатан қилинган такаллуфларни ҳам кескин рад қилардилар. Қалбларида дину эл ташвишидан ўзга ғам йўқ эди. Бутун миллат у киши билан фахрланса да, ўзларида заррача фахрланиш бўлмасди. Балки ўзларининг буюк ижодлари, ишлари қолиб, талабаларнинг кичкина ишлари, камтарона изланишлари билан фахрланар, қувониб, мақтаниб юрардилар. Ҳар бир шахсдаги ижобий жиҳатни кўра олардилар ва унга ўша нуқтадан муомала этардилар. Мухлис ва илмли кишиларни доим ҳимоя қилардилар.\nҲазрат илм ва фазл аҳлини алоҳида ҳурмат қилардилар ва буни амалий суратда ҳам тарғиб этардилар. Мол дунёга, мансаб мартабага қиё ҳам боқмасдилар.\nҲазрат доимо тинчлик, ҳамжиҳатлик тарафдори эдилар. Ихтилоф ва келишмовчиликлар чиқаришга қарши турардилар. У киши Ислом шариатининг мақсадини том маънода англаган олим эдилар. Турли ихтилофли масалаларни кўтариб, кишиларнинг бошини айлантириб юрмасдилар. Бемазҳабликни қаттиқ қоралардилар. У кишининг сабабидан халқ орасидаги кўплаб ихтилофлар барҳам топди, мусулмонлар орасида биродарлик, дўстлик руҳи таралди. Турли бошбошдоқлик, тартибсизликларни қалам билан бартараф этдилар. Эл дардини даволашда изчиллик билан ҳакимона иш олиб бордилар. Ниҳоят, мусулмонлар ўз дину диёнатларида у кишига мурожаат қиладиган, муаммоларида у кишини ҳакам қилиб оладиган бўлишди. Бир неча суҳбатларида: «Расулуллоҳ соллоҳу алайҳи ва саллам оддий ва содда инсон эдилар. Бир гўдак келиб юмушини айтса, қўлини ушлаб, ортида бораверардилар», дегандилар ва ўзлари ҳам худди шундай эдилар.\nҲазратимиз ҳамиша Аллоҳнинг зикри билан банд эдилар. Уловга ўтиришлари билан уловга миниш дуосини ўқир эканлар, қўлларига тасбеҳ олиб, дуога зикрни улаб юборардилар. Сукутлари доимо қалб зикри билан кечарди. Шу боис, у киши ҳар вақт, ҳатто ёлғиз қолганларида ҳам Аллоҳ таолонинг кузатиб турганини ҳис этиб турардилар. Бу ҳол у кишининг гап сўзларида, савол жавобларида ва бошқа тасарруфларида ўзини намоён этарди. Зийрак одам буни дарҳол пайқаб оларди.\nҲазрат ўта иродали, матонатли, бардошли эдилар, ҳеч қачон тушкунликка тушмасдилар, салобатли тоғдек барқарор турардилар. Доимо яхши умид билан яшардилар. Ҳар қандай ҳолатда ҳам Аллоҳ таолодан яхшилик кутардилар ва яхшилик Унинг тақдирида эканинини таъкидлардилар.\nШайх ҳазратларига холис назар билан қарай олган ҳар қандай инсоф эгаси у кишини яхши кўрмай иложи йўқ эди. Юриш туришлари, ҳатти ҳаракатлари, гап сўзлари – ҳамма_ҳаммаси ибрат эди. У кишини инсоф кўзи билан кузатган одам бирор сўз ишламагани ҳолда мадраса битирарди. Хулоса қилиб айтганда, у киши икки оёқда юрадиган «Шариат», жонли «Суннат» эдилар. У кишида шариат ва ҳақиқат илмлари ҳамда амали жамланган эди.\nШайх ҳазратлари соф Ислом, яъни Аҳли сунна ва жамоа ақийдасининг посбони, ҳанафий мазҳабининг ҳимоячиси, нақшбандия тариқатининг тарғиботчиси эдилар. У киши бир умр мана шу тўғри йўлда мустақим ҳаёт кечирдилар, ҳеч қаёққа оғмадилар.\nУстоз шогирдларга ҳамиша таҳорат ва зикр билан юришни, худди шу ҳолда ишлашни буюрардилар. Бу сўзга ўзлари чин ихлос билан, изчиллик билан амал қилардилар. У кишининг асарларидаги таъсир ва манфаат замирида мана шу садоқатнинг ҳам ҳиссаси бор бўлишида шубҳа йўқ.\nШайх ҳазратларидек вақтни қадрлаган кишини кўрмаганмиз. У киши ҳар бир сонияни ғанимат билар, ҳар бир нафаснинг Ҳақ йўлида кириб чиқишига тиришардилар. Бирор лаҳзани беҳуда ўтказмасдилар. Ўзларидан ошиб, ўзгаларнинг ҳам вақтларини қизғонар, тежар эдилар. Кун соатларини тақсимлаб олган эдилар. Эл юрт ичидаги турли йиғинлар, қабул соати, зикр вирдлар, турли келди кетдилар, жисмоний машғулот учун алоҳида вақт белгилаб олган эдилар. Кунига 10 варақ янги китоб ёзиш билан бирга 30 варақ янги китобдан мутолаа қилишни ҳам вазифа қилиб олгандилар. Бирор кун тарк қилмасдилар. Баъзан сафарлар сабабидан вазифа тарк бўлиб қолса, уйга қайтгач, ўрнини тўлдириб қўярдилар. Ҳатто баъзан кунига 30 40 вараққача таълиф қилган пайтлари ҳам бўлган. Ундан ташқари, дунёда бўлаётган ҳодисаларни узлуксиз кузатиб борар, уларга ўз муносабатларини билдириб турардилар. Қисқа қилиб айтганда, Ҳазрат ёлғиз ўзлари бир «уммат» эдилар.\nТабиийки, ҳақиқат бор жойда ботил ҳам бўлади. Кимдир ҳақ тарафида турса, кимдир ботил тарафида курашади. Ҳазратга ҳам бу борада турли синовлар келиб турарди. Буюк сўфий олимлардан Бишр Ҳофий раҳматуллоҳи алайҳ Хулайбийнинг шундай деганини ривоят қилган: «Абу Ҳанифага фақат жоҳил ёки ҳасадгўй тил теказади». Биз ҳам Шайх ҳазратларини яқиндан кузатарканмиз, бу гап айни маънода у кишининг шаънларига тўла мувофиқ келишини хулоса қилишимиз мумкин.\nРасулуллоҳ соллаллоҳу алайҳи васаллам бир ҳадисларида: «Бирортангизга мусибат етса, унга мен хусусимда етган мусибатни эсласин, зотан бу мусибатларнинг каттасидир», деганлар. Яъни ким бирор яқинидан айрилса, мендан айрилганидаги мусибатни эсга олсин, шунда унга айрилиқ алами енгил кечади, чунки умматимнинг энг катта мусибати мендан айрилишидир. Биз Шайх ҳазратларидан жудоликда айнан Расулуллоҳ соллаллоҳу алайҳи васалламдан айрилиқ мусибатини эслаб, ўзимизга тасалли олар эканмиз, иккинчи тарафдан саҳобаи киромларнинг Расулуллоҳ соллаллоҳу алайҳи васалламдан айрилганларида қандай ҳолга тушганларини бироз тасаввур ҳам қила олдик. Нега Умар розияллоҳу анҳу Расулуллоҳ соллаллоҳу алайҳи васалламнинг вафот этганлари хабари келганда: «Ким Расулуллоҳ соллаллоҳу алайҳи васалламни ўлди деса, уни ўзим ўлдираман!» деганларини энди ҳис қилдик. Нима учун Билол розияллоҳу анҳу Расулуллоҳ соллаллоҳу алайҳи васалламдан кейин Мадинани ташлаб чиқиб кетганини, азон айта олмай қолганини ҳам тушунгандек бўлдик.\nҲа, Шайх ҳазратлари чин маънода Расулуллоҳ соллаллоҳу алайҳи васалламнинг меросхўрлари эдилар. У киши илму амалда ҳам, меҳнат_машаққатда ҳам, шунингдек, иймон аҳлининг муҳаббатини қозонишда ҳам Расулуллоҳ соллаллоҳу алайҳи васалламга меросхўр бўлдилар. Бу улушдорлик ҳатто таърифланишда ҳам ўз ифодасини топди. У кишини васф этган дунё кезган кишилар олдин ҳам, кейин ҳам у кишининг ўхшашларини кўрмаганларини таъкидламоқдалар.\nШайх ҳазратлари раҳматуллоҳи алайҳ шундай ҳаёт кечирдиларки, ўзларидан кейингиларни у кишига ўхшашдан, мақомларини касб этишдан доғда қолдирдилар. Тарихда ўтган ҳазрат Абу Бакр, ҳазрат Умар розияллоҳу анҳумо, Имом Аъзам раҳматуллоҳи алайҳ каби буюк шахсларга айтилган «Ўзингиздан кейингиларни чарчатдингиз», деган гап Шайх раҳматуллоҳи алайҳга ҳам муносиб бўлиб тургани у кишининг фазлларини яна бир бор намоён этмоқда.\nШайх Муҳаммад Содиқ Муҳаммад Юсуф раҳматуллоҳи алайҳ нафақат Ўзбекистон ёки ўзбекзабонларнинг устози, балки бутун Ислом оламининг йирик раббоний алломаси эдилар. Вафотларидан кейин бунга яна ҳам амин бўлмоқдамиз. Шайх ҳазрат вафот этганларидан кейинги жумада бир неча хорижий мамлакатларда у киши ҳақида мавъизалар қилинди, жамоат билан ғойибона жаноза ўқилди. Жанубий Кореяда миллатдошларимиз тарафидан Шайх ҳазратларининг дуолари билан қурилган масжид яқинда очилган эди. Масжидга Шайх Муҳаммад Содиқ Муҳаммад Юсуфнинг номлари берилди.\nРасулуллоҳ соллаллоҳу алайҳи васаллам: «Пайғамбарлик тугади, энди мубашширотлар – хабарчи тушлар қолди», деганлар. Аллоҳ таолонинг инояти билан Ҳазрат ҳақларида айрим башоратлар ҳам бўлди. Биргина мисол: Заманамизнинг энг йирик ҳанафий олимларидан Муҳаммад Аввома ҳафизаҳуллоҳнинг ўғли йирик ҳанафий олим, муҳадис Муҳюддин Аввома Шайх ҳазратлари вафот этган куни ўғилларига хат ёзди. У ўша куни тонгда Шайх ҳазратларини кўркам суратда туш кўрганини, тушида Ҳазрат унга Аллоҳнинг ҳузурида «шаҳид» мақомини олганларини хабар қилганларини айтди. Аллоҳ бу рўёни чин қилган бўлсин! Ҳа, у киши том маънода Ҳақ йўлида жон тиккан зот эдилар.\nБиз ўзбеклар, хусусан, Андижон аҳли шундай буюк инсон айнан бизнинг туфроғдан чиққани билан ҳар қанча фахрлансак, ҳақларига қанча кўп дуо қилсак, оз. Биздан у кишининг илмий меросларини ўрганиб, асраб авайлаб, кейинги авлодларга етказиш, у кишининг хизматларини ардоқлаб, ўгитларига амал қилиш, йўлларини тутиб, давом эттириш лозим бўлади.\nШайх ҳазратлари оилада тўнғич фарзанд эдилар. У кишининг бир ука ва бир сингиллари бор. Укалари ҳам акаларининг изидан бориб, Мир араб мадрасасида ва Олий Маъҳадда таълим олганлар. Сингиллари ҳам илм маърифатли аёл. Аллоҳдан бу азизларимизга гўзал сабр ва бардош сўраймиз.\nШайх ҳазратлари ўзларининг ортларидан бир ўғил, икки қиз қолдирдилар. Аҳлу аёллари, ўғил қизлари, келин куёвлари барчалари илму маърифат йўлидалар. Биз ушбу муборак оила аъзоларига чуқур таъзиямизни изҳор қиламиз. Аллоҳ таолодан уларга сабру салвон, сабрлари эвазига ажри азимларни тилаб қоламиз!\nШайх ҳазратларининг вафотлари нафақат оилалари, яқинлари, эл юрт, балки бутун мусулмон уммати учун улкан мусибат бўлди. Аллоҳ таолодан барчаларимизга мусибатимизда сабри жамил беришини, ортларидан бизларни яхшиликда бардавом қилишини тилаймиз!\nАллоҳ таоло Шайх Муҳаммад Содиқ Муҳаммад Юсуф ҳазратларини Ўз раҳматига олган бўлсин! Охиратдаги даражаларини юксак қилсин! Қолган аҳлларига, шогирд ва мухлисларига сабри жамил ато айласин!\nФироқ вақтидур, эй кўзлар, энди қон йиғланг,\nБилурмисизки, бу кун не кишидин айриласиз?!


Беғараз донорлик акцияси Қорақалпоғистонда- Kruz.uz\n13:08, 11.06.2019 387 0 Блоглар\nЎзбекистон «Адолат» социал-демократик партияси Қорақалпоғистон Республикаси Кенгаши ташаббуси билан ташкил қилинган «Бор меҳримиз сенга болажон!» шиори остидаги беғараз донорлик акцияси кўтаринки рухда давом этмоқда.\n«Ҳар бир болага меҳр-мурувват!» ойлиги доирасида Қорақалпоғистон Республикаси қон қуйиш станциясида бўлиб ўтаётган хайрия акциясидан кўзланган асосий мақсад тиббий-ижтимоий кўмакка муҳтож болаларни қўллаб-қувватлаш, фуқароларни кўнгилли равишда қон топширишга чақириш орқали бемор болаларнинг ҳаётини сақлаб қолиш, жамиятда инсонпарварлик ва меҳр-оқибат ғояларини тарғиб қилишдан иборатдир.\nЭрталабдан бошланган мазкур акцияда Қорақалпоғистон Республикаси Жўқорғи Кенгесидаги партия фракция аъзолари, Халқ депутатлари шаҳар ва туман Кенгаши депутатлари, партия фаоллари ҳамда барча кўнгиллилар жонбозлик кўрсатишмоқда. Улар бемор болажонларнинг соғайиб кетишларига ҳисса қўшган ҳолда қон топшириб, мурғақ қалбларга илиқлик улашдилар.\nУшбу акция кун давомида давом этади.


Ажал яқинлашаётганининг 6 аломати » O'zbekiston musulmonlar idorasi Qashqadaryo viloyati vakilligi rasmiy sayti\n7-10-2021, 20:22 13 Ўқиш режими + -\nУшбу ҳолатда ҳам киши ҳаётга қайтишидан умидвор бўлиб, руҳи танасидан чиқаётганини билмай туради. “У бунинг ажралиш (фироқ) эканлигини билганида”. Шу вақтгача ҳаёт билан видолашаётганига ишонмаган. Ваҳоланки, руҳи болдирларидан аллақачон чиқиб бўлган, “болдирлар бир-бирига чалишганида” уларни ҳаракатлантиришга ҳам қодир эмас.\nВа ниҳоят ҳал қилувчи сўнги босқичга ҳам етиб келдик. Ушбу босқичда инсоннинг руҳи жасадининг энг юқори нуқтаси етиб келади, яъни “тароқий” қисмидан юқорига кўтарилиб, оғзидан ўтиб бурнига етиб келади ва ўлим фариштасига ўзини топширишга тайёр бўлади. Агар инсон осий банда бўлса, ўлим фариштаси унга: эй ифлос руҳ, ғазабнок бўлган парвардигорнинг ҳузурига, оташда куйиш учун чиқ, дейди. Шунда инсон дод солади: “Эй, Раббим! Мени (яна ҳаётга) қайтарингиз! Шояд, мен тарк этган жойим (дунё)да яхши амал қилсам”, – дер. Йўқ! (У асло қайтарилмас). Бу ҳақиқатан у айтувчиси бўлган сўздир. Уларнинг ортида, то қайта тириладиган кунларигача, (икки дунё ўртасини тўсиб турадиган) бир тўсиқ бордир” (Муъминун сураси, 99-100-оятлар).


Намоз вақтлари тақвимидаги Тонг ва Қуёш чиқиши нимани билдиради?\n18:53 / 10.11.2014 | Muhammad Ali | 3300\nАссалому алайкум, ҳурматли Шайх Ҳазратлари! Авваллари беш вақт намозда Бомдод, Пешин, Аср, Шом ва Хуфтон намоз вақтлари эди. Ҳозирги кунда бошқа хилдаги намоз вақтларини кўриб турибмиз. Ҳозирги Тонг ва Қуёш деган намоз вақтларини унчалик тушунмадим? Илтимос тушунтириб берсангиз?Олдиндан рахмат\nВа алайкум ассалом! Саволингизга администратор жавоб беришига рухсат берсангиз. Намоз вақтлари бир неча ўн йиллардан бери шу усулда чоп этилади. Тонг ва Қуёш бу янгича намоз вақтлари эмас, аксинча қачон тонг кириши ва қуёш чиқишини билдирувчи маълумотдир. Тонг отиши ва қуёш чиқиши вақат бамдод намозига алоқадор эмас, балки бир неча ибодатлар учун хосдир. Масалан, бамдод намозининг вақти тонг отгандан қуёш чиққанчадир, шу икки вақт орасида бамдод намозини ўқисангиз бўлади. Витр ва Хуфтон намозининг вақти эса тонг отгангачадир, шунингдек нафл рўза тутувчилар учун саҳарлик қилиш вақти тонгда тугайди, шунингдек тунда ўқиладиган бошқа намозларни ҳам тонг отгандан кейин қилиб бўлмайди.\nУшбу китоб мумкинми?\nНамозми ёки ҳожат-ми?\nНомоз ўқиётганда сўзларда, талаффузида хатолашиб кетсам нима қиламан\nНамоздан ташқарида луқма ташлаш жоизми?\nҚандай йўл тутсак жоиз?\nНамоз укишимга кайнотам карши\nНамозда оёғимни қимирлатолмай қолдим\nЖума кунидан намоз бошласа бўладими


Дадахон Ҳасан руҳини Аллоҳ Таоло уч нарса – Ватан дарди, ҳофизлик истеьдоди, шоирлик таланти билан мунаввар этган. Бу уч неьмат унинг жони-танига шу қадар уйғунлашганки, уларни бирбиридан мутлақо ажратиб бўлмайди. Дардли куйи ёзган шеьрига ва овозиг уйғун, куй ва қўшиқларидан ватан, халқ изтиробини олиб ташласангиз, улардаги руҳ ҳам жону тан ҳам ўлади. Ҳофизлик таланти ва шоирлик истеьдодини Худо унга шу шўрлик Ўзбекнинг, бирлашолмаган Туркий халқларнинг изтиробу қувончларини ифода этиш учун берганга ўхшайди.\nУ нима иш қилмасин, куй, шеьр тўқийдими, “Бирлик” халқ ҳаракатини тузишда асосий камарбаста бўладими, “Озодлик” ёки “Америка Овози” радиосига овоз берадими – Ватан дарди, халқ изтироби йўлдош бўлади унга.\nФаранглар Жо Дасени, Руслар Владимир Висоцкийси, Афғонлар Аҳмад Зойири билан фахрланишганидай, биз Ўзбеклар ҳам шоир ва ҳофиз, ватанни чин дилдан севгувчи инсон – Дадахон Ҳасан билан фахрланамиз.\nДадахон, шоир Юсуф Жума тўғри эьтироф этганидай, “Туркистоннинг фарёди, миллат руҳининг қаноти”дир.\nДадахон Ҳасаннинг китоблари цензурасиз чоп этиладиган, қўшиқлари радио ва телевидениеда баралла эшиттириладиган кунлар келишини орзу қиламиз. Эзгу орзуларимизни Аллоҳнинг ўзи ижобат айласин, омин!\nФилология фанлари доктори, профессор 17 август, 2002 й.


Ўзбекистонга 2021 йилда пул ўтказмалари орқали қанча валюта юборилгани маълум бўлди - Daryo\n19:29, 21.01.2022 18938\n2021 йилда халқаро пул ўтказмалари орқали республикага 8,1 миллиард миқдорида валюта маблағлари келиб тушган. Бу ҳақда Марказий банк томонидан эълон қилинган Ички валюта бозорининг 2021 йил ҳолати бўйича қисқача шарҳида сўз боради.\nМаълум қилинишича, ушбу кўрсаткич 2019−2020 йилларга нисбатан 34 фоизга ошган (6 миллиард доллар). Шунингдек, халқаро пул ўтказмалари орқали республикадан 1,6 миллиард доллар миқдорида валюта маблағлари четга жўнатилган.\n2021 йил давомида ташқи савдо айланмасининг жадаллашиши кузатилди. Хусусан, экспорт тушумлари ҳажми (олтин экспортини ҳисобга олмаганда) ўтган йилга нисбатан 34 фоизга ўсиб, 11,6 миллиард долларга етган. Шунингдек, импорт тўловлари ўтган йилга нисбатан 25 фоизга ошиб, 25,7 миллиард долларни ташкил этган.\nИчки валюта бозорида чет эл валютасига бўлган талабнинг умумий ҳажми 2021 йилда 26,1 миллиард долларни ташкил этиб, 2019 ва 2020 йилларнинг тегишли даврларига нисбатан мос равишда 1,7 ва 1,3 баробарга ошган.\nИчки валюта бозорида чет эл валютасидаги умумий таклиф ҳажми 2021 йилда 22,9 миллиард долларни ташкил этиб, ўтган йилнинг мос даврига нисбатан 1,6 баробарга ўсган (2020 йилда — 14,3 миллиард доллар, 2019 йилда — 11,7 миллиард доллар).\nхўжалик юритувчи субъектлар томонидан 11 миллиард доллар миқдоридаги чет эл валюталари сотилган бўлиб, ушбу кўрсаткич ўтган йилга нисбатан 1,7 баробарга ошди (2020 йилда – 6,7 млрд. АҚШ долл.);\nбанклар ва жисмоний шахслар томонидан сотилган чет эл валюталари миқдори 7,4 миллиард доллар ёки ўтган йилга нисбатан 44 фоизга кўп бўлган (2020 йилда – 5,1 миллиард доллар).\nАввалроқ Ўзбекистонда меҳнат мигрантларининг даромадини икки томонлама солиққа тортмаслик белгиланаётгани, Россиядаги меҳнат мигрантлари маоши қанчалиги, Ўзбекистонда «Ягона трансчегаравий пул ўтказмалари» тўлов тизими фаолияти йўлга қўйилиши тўғрисида хабар берилганди.\n07:30, 21.04.2022 101793\n16:05, 20.04.2022 83215\n14:34 Бугун 388\n14:21 Бугун 432\n14:10 Бугун 1202\n14:05 Бугун 1539\n14:53, 18.05.2022 58186\n00:12, 19.05.2022 48405\n13:15, 19.05.2022 48110\n07:30, 19.05.2022 47159


Б.Алимбетова “Ишбилармон аёл” кўрик-танловининг туман босқичи ғолиби бўлди | O'zLiDeP\nO‘zLiDeP Қонликўл туман Кенгаши томонидан “Ишбилармон аёл” кўрик-танловининг туман босқичи ўтказилди.\nУнда тумандаги 20 нафардан ортиқ тадбиркор ва фермер хотин-қизлар ўз маҳсулотлари билан қатнашди.\n– 2013 йилда “Халқ банк” туман филиалидан 17 млн. сўм миқдорида кредит олиб, фаолиятимизни бошлаган эдик, – дейди тадбиркор Б.Айимбетова. – Корхонамизда миллий кийим-кечаклар, қуроқ кўрпачалар ва ёстиқчалар буюртма асосида тайёрланади. Айни пайтда корхонамизда 15 нафар коллеж битирувчиси меҳнат қиляпти. Қолаверса, 12 нафар қизни шогирдликка олиб, уларга тикиш-бичиш сирларини ўргатяпман.\nТанловда биринчи ўринни қўлга киритган Б.Айимбетовадан ташқари “Тайир қарахат” фермер хўжалиги раҳбари Г.Қалбаева ва “Қанликўлли Тазагул” корхонаси раҳбари Т.Тўремуратовалар ҳам партиянинг эсдалик совғалари билан тақдирланди.


Пиёз сотиш баҳона меҳмонларга нашасини пулламоқчи бўлган “деҳқон” қўлга олинди - zarnews.uz\nПиёз сотиш баҳона меҳмонларга нашасини пулламоқчи бўлган “деҳқон” қўлга олинди\nНаркотик моддаларнинг савдоси ва истеъмолига қарши олиб борилаётган кескин чораларга қарамай хонадонларда ҳамон гиёҳванд ўсимликлар етиштириш ҳоллари учраб турибди, деб ёзмоқда “Адолат сари” газетаси.\nАбдумалик 60 ёшдан ошган, нафақада. Олти нафар фарзанднинг отаси, бир неча набиралар бобоси. Деҳқончилик билан шуғулланади. Пиёз сотади. Одамлардан ҳам олиб, устига ўз ҳақини қўйиб сотади.\nЭрта баҳор у ҳовлининг четига бир туп таркибида гиёҳванд моддаси бўлган каннабис ўсимлигини экди. Ёз бўйи парваришлаб, етилишини кутди. Абдумалик таъқиқланган ўсимлик ҳақида биларди. Аммо, шу ёшида уни нафс балоси кўзини кўр қилди. Ўсимликни одамлар кўзидан пана қилиб, етилишини кутди. Август ойи охирларида пишиб етилган 210 гр “марихуана” гиёҳвандлик воситасини йиғиштириб олди. Келгусида мўмай даромад қилишни ўйлаб, яшириб қўйди.\nБир куни уни излаб қўшни қишлоқдан бир-иккита йигитлар келди.\n- Мени исмим Фурқат. Россияга пиёз жўнатаман. Сизни ҳам пиёз савдоси билан шуғулланади, деб эшитиб келяпман. Топиб берсангиз рози қиламан, - деди йигитлардан бири.\n- Ҳа, пиёз сотаман мен ҳам. Қанча бермоқчисиз, - деди Абдумалик.\n- Хафа қилмайман. Сиз, пиёз топиб берсангиз бўлди, - деди Фурқат.\n- Топиб берган пиёзларимнинг ҳар бир килограммига 100 сўмдан берасиз.\nУлар Абдумаликнинг уйига киришди. Биргалашиб, келишувни нишонлашди.\n- Менга наша керак эди-да. Топиб беролмайсизми, мободо, - деди Фурқат гап орасида.\n- Ўзим истеъмол қиламан. Шунинг учун уйда сақлайман, - деди Абдумалик харидор топилганидан хурсанд бўлиб. Бир зум ўтиб, яшириб қўйган “марихуана”ни олиб келди.\nУ 400.000 сўм эвазига 100,74 грамм гиёҳванд моддасини Фурқатга сотди.\nОрадан бироз муддат ўтиб Абдумалик орган ходимлари томонидан ушланди. Ўзида қолган 101,06 грамм “марихуана” гиёҳвандлик моддаси ашёвий далил сифатида олинди.\nТерговда ўзини оқлашга уринган Абдумалик, бурун бўшлиғида шамоллаш (гайморит) касаллиги борлигини, шу боис “марихуана” чекиб юришини айтди.\nСудга оид наркология экспертизасининг хулосасида эса Абдумаликнинг гиёҳвандлик моддаларини истеъмол қилиш белгилари аниқланмаган.\nСуд ҳукми билан Абдумалик 5 йилу 2 ой муддатга озодликдан маҳрум қилинди.\nТеглар: жиноят гиёҳванд модда


Ўзбекистонда гўшт, картошка ва балиқ маҳсулотлари нархлари барқарорлаштирилади. Депутатлар озиқ-овқат маҳсулотларини олиб кириш ва айланмасига оид ҚҚС бўйича имтиёзлар жорий қилиш тўғрисидаги қонун қабул қилишди Ўзбекистон янгиликлари\n19 October 2021, 12:34\nЎзбекистон, Тошкент – Batafsil.uz. Парламент қуйи палатаси депутатлари бир қатор озиқ-овқат маҳсулотларини олиб кириш ва айланмасига оид қўшилган қиймат солиғи (ҚҚС)ни тўлаш бўйича имтиёзлар жорий этишни назарда тутувчи қонун қабул қилишган. Бу ҳақда парламент қуйи палатасининг матбуот-хизматига ҳавола қилган ҳолда мухбиримиз хабар бермоқда.\nГап "Аҳолини озиқ-овқат маҳсулотлари билан таъминлашга доир қўшимча чора-тадбирлар тўғрисида"ги қонун ҳақида кетмоқда.\nҚонун лойиҳаси учта моддадан иборат бўлиб, Солиқ кодексига қатор ўзгартиш ва қўшимчаларни киритмоқда. Жумладан, Ўзбекистон ҳудудига гўшт (мол, қўй, товуқ), ҳайвонлар (чорвачилик ва паррандачилик)ни тирик шаклда ва ёки уларнинг маҳсулотлари, картошка ва музлатилган балиқларни олиб кириш ёки уларнинг айланмасига оид ҚҚС бўйича имтиёзлар беришни назарда тутувчи қўшимча жорий этилмоқда.\nУшбу маҳсулотларни 2021 йилнинг 10 октябридан 31 декабрига қадар сотишни қўшилган қиймат солиғидан озод қилиш таклиф этилмоқда.\nДепутатларнинг фикрича, қонун лойиҳасининг қабул қилиниши аҳолига асосий озиқ-овқат маҳсулотларини кафолатли етказиб бериш, нарх-наво барқарорлигини сақлаш ва аҳоли даромадларини оширишга хизмат қилади.\nЭндиликда қонунчиликка мувофиқ, ушбу қонун Сенат томонидан тасдиқланиши ва президент томонидан имзоланиши лозим.


“Судхўрга ишим тушиб, боламдан айрилишимга оз қолди” (Албатта ўқинг!) | Бир пиёла чой\n← Россияда 15 яшар қизни зўрлаган ўзбекистонлик 17 йилга маҳкум қилинди\nМашҳур журналист АҚШдаги сайлов туфайли жамиятдаги бўлиниш нималарга олиб келиши мумкинлигини маълум қилди →\n“Судхўрга ишим тушиб, боламдан айрилишимга оз қолди” (Албатта ўқинг!)\n— Мен оддий ўқитувчиман. Уч нафар қизим бор. Иккитасини узатдим, энди кенжамни узатмоқчиман. Ёзга чиқиб, тўй қилишим керак эди. Шунинг учун пайтавамга қурт тушганди. Ўртанча қизимни узатганимга уч йилдан ошди. Ўтган вақт мобайнида унча-мунча маблағ жамғариб, кенжамизга бироз сеп қилиб қўйгандик, лекин қиз чиқариш осон иш эмас. Ҳали қанча ташвишимиз бор. Устига-устак кенжам бироз инжиқ. «Тўйимга хориждан келтирилган мебель олиб берасиз, бўлмаса, эрга тегмайман», деб туриб олди. Хотиним қизини йўлга солишга уриниб кўрди, лекин ундан ранжимадим. Энг кенжа қизим олиб берсам, берибман-да, шу билан қутуламан-қўяман, дедим. Бироқ шу гапни айтадиганлар бекорларнинг бештасини айтибди. Қиз узатганнинг битта дарди иккита бўлар экан. Қимматбаҳо мебель сотиб олиш илинжида юрганимда маъракалардагина қора берадиган тўнғич куёвим кириб келди. Қизимнинг рангида ранг йўқ эди. Ота учун фарзандининг кўзига ёш тўлса, бундан оғир дард йўқ. «Дада, сиз бойсиз», дея гап бошлади куёв. Билдимки, пул сўраб келган. Сўраганда ҳам оз эмас, кўп эмас, ботмондек — тўрт минг доллaр-а! Ҳушим бошимдан учиб кетишига оз қолди. Берай десам, унча пулим йўқ. Бермай десам, ўзи шу қудаларим унчалик рўйхуш одамлар эмас. Хотин билан келишиб, ошналаримдан қарз кўтаришга, камига уйдаги молларни сотишга келишдик. Эртасига шаҳарга отландим ва тўппа-тўғри энг яқин оғайнимникига бордим. Қуюқ сўрашувдан кейин мақсадимни айтдим, лекин тайинли жавоб ололмадим. Бошқа ошна-оғайниларимни ҳам йўқладим. Шунда ҳам ҳеч натижа чиқмади. Уйга қайтиш илинжида бекат томон келаётгандим, бирдан танишлари кўп оғайним Давлат кўз олдимга келди. У мени илиқ қарши олди. Дардимни тинглагач: «Менда бунча пул йўғ-у, лекин бир укам бор. Яқинда ўзим ўшандан уч минг кўкида қарз олдим. Борсак, йўқ демас. Қолганини ўзинг келишасан», деди. Бу гаплардан ўзимда йўқ хурсанд бўлдим. Уй соҳиби дўстимни илиқ қарши олди. У: «Сизни танимайман. Давлат ака бошлаб келибди. Демак, сизга ишонади. Мен эса у кишига. Пул бераман. Лекин арзимас бир муаммо бор-да. Давлат аканинг ўзи катта қарз олган. Мен унинг қайтариб беришига ишонаман. У менга кафолат учун машинасининг ҳужжатларини берган. Сиз ҳам ё машинангиз, ё уйингизнинг ҳужжатини беринг. Бу фақат ўртада ишонч бўлиши учун, расмиятчиликда. Пулни кейин олиб кетаверасиз», деди.\nЭртасига дўстим Давлатнинг танишига уй ҳужжатларини тутқаздим, бу ҳақда хотинимга айтиб ўтирмадим. Давлат Санжар ака деб таништирган одам саккиз минг доллар берди. Лекин пулни тутқазишдан бурун оппоқ вараққа имзо чектирди. Қўл қўйишни истамагандим. Ранжигандай бўлди, шунга кўнглимга ғулғула тушганига қарамай ҳаммасига рози бўлдим. «Энди ака, шартимни айтай, — деди у салмоқ билан дона-дона сўзлаб. — Пул керак бўлишидан ўн кун олдин огоҳлантираман. Ўн кун ичида пулни топиб қўясиз».\nКуёвимга туман марказидан уй олишга кўмаклашиб юбордим ва кенжа қизимнинг мебелини ҳам қилдим ва ўзи билан бирга ўқиган йигитга узатиб юбордим.\nОрадан икки ойдан ошиқроқ вақт ўтди. Бир куни дарвоза тақиллаб қолди. Эшикни очсам, менга қарз берган Санжар ака турибди. «Икки ойдан ошсаям, қорангизни кўрсатмайсиз. Қирқ минг доллар қарз олганингиз ёдингиздами, ишқилиб!» — ўдағайлади у сўрашишни ҳам истамай. «Қирқ минг доллaр?! Йўғ-э, ука, саккиз минг денг», — дедим ҳовлиқиб. «Тўғри, бир ойда қайтариш шарти билан саккиз минг олувдингиз. Бир ойингиз ўттиз кун бўлади. Агар шу муддатда қайтармасам, ҳар ойдаги устамаси икки баравар кўпайишига розиман, деб тилхат ёзиб берувдингиз. Мана, имзонгиз. Шу имзо сизникими?» У менга тилхатни кўрсатди. Судхўр билан анчагача тортишдик, бироқ у муроса қилай, демасди. У эртага келиш шарти билан чиқиб кетди. Мен эса карахт бўлиб қолдим. Энди нима қиламан? Кимга маслаҳат соламан? Кимдан кўмак сўрайман? Давлатни сўраб бордим, топилмади. Уч кундан кейин Санжар ака яна келди. Ёлғиз ўзи эмас, уч нафар барваста йигит билан. Мен ҳеч нимани тушунмадим. Муттаҳам: «Мен ҳазиллашаётганим йўқ. Сизга тағин тўрт кун муҳлат бераман. Эртага уйингиз менинг номимга ўтади. Бу қарзингизнинг, саккиз минг, эй, ана боринг, кенглик қилайин, ўн мингини қопласин. Уч кундан кейин қолганини олиб кетаман. Мендан хафа бўлманг, сиз қарз сўрадингиз, мен ҳожатингизни чиқардим. Беролмас экансиз… Энг яхши кўрган фарзандингиздан айираман, — деб кенжа қизимни кўтариб тушган суратимга яқинлашди. — Мана шу қизингиздан!»\nЎша жойда оёғимгача музлаб қолдим. Мен ўша пайтнинг ўзида адойи тамом бўлдим. Бунча пул кимда бор. Ака-укаларим кунда ўзимдан пул сўрайди. Дўстларим бор-у, улардан умид қилмаса ҳам бўлади. Биттасининг топиб берган таниши ярамас бўлиб чиқди. Бўлаётган воқеаларни хотинимга айтай десам, юрагим бетламайди. Сиқила-сиқила бир кунда чўпдек озиб кетдим. Эртасига ўша судхўрни кутдим, бироқ негадир келмади. Бир куним тинч ўтганига шукр қилдим. Уйни номига ўтказишдек муҳим ишни нега пайсалга солди экан, деб ўйладим. Ярим тунда дарвоза тақиллади. Эшикни очдим. Дарвоза қаршисида бегона йигит турарди. У: «Санжар ака бугун келолмади. Лекин талаб ҳали ҳам кучида. Пулни уйига олиб боринг. Уйни шаҳарда расмийлаштираркан», деди таҳдидли оҳангда. Йигит гапини айтиб, тезда кўздан ғойиб бўлди. Менинг эса ҳаловатим баттар бузилди. Эртасигаям пул топишнинг иложи бўлмади. Нима қиларимни билмадим, уйдан кўчага чиқмаётгандим, қишлоқ оқсоқоли йўқлаб келди. У дардимни эшитгач: «Икки ўғлимнинг боласи чет элда ишлаяпти. Унча-мунча йиғиб қўйгани бор. Бу куёвимнинг акаси ҳам улар билан. Ёрдам қиламиз, сиқилманг», деди. Ўша пайтда бўғзимга нимадир тиқилди. Оқсоқол бундайларни жазосиз қолдириб бўлмаслиги ҳақида сўзлади. Милицияга мурожаат қилишим кераклигини ҳам айтди. Менинг эса қулоғим остида «Агар милицияга айтсанг, суйган қизингдан айриласан!» деган сўзлар жаранглаб турарди. Ўша куни кечқурун оқсоқолнинг ўзи пулларни келтириб берди. Эртасига унинг ўғли билан пулларни судхўрнинг уйига олиб бордик. Йўл бўйи оқсоқолнинг ўғли хавотир олмаслигимни, биз пулни тутқазишимиз билан милиция унинг қўлига кишан солишини айтиб борди. Борганимизда эшик олдида азадор ўтирганларни кўриб ҳайрон қолдим. Ҳеч нарсага тушунмадим, бир йигит ёнимга келди ва мени ичкарида Санжарнинг аёли сўраётганини айтди.\nСудхўрнинг хотини қўлимга уйнинг ҳужжатлари ва тилхатни тутқазди. Сўнг судхўрлик ва таъмагирлик қилгани учун уч кун олдин уни ўлдириб кетишганини айтди. Воқеа уч кун олдин, яъни у меникидан қайтаётганда юз берган экан. Аёл йиғи-сиғи қилиб бўлиб, аввалига пулни олишдан бош тортди. Лекин саккиз минг доллaр чиндан ҳам унинг эридан олинган пул эканини айтганимда, қўлимни қайтармади. Бир куни шаҳарга тушиб, ошнамнинг уйига кирдим. Дарвозани ўртанча ўғли очди. Ошнамнинг ҳовлисида мотамсаро жимлик ҳукмрон эди. У уйда ғамга ботиб ўтирар, кўзлари ташқарида-ю, хаёли аллақаерларнидир кезарди. Мен унга: «Менга қанақа судхўрни йўлатдинг», деб койимоқчи бўлдим. Гапни нимадан бошлашни билмай, нигоҳимни девор томонга югуртиргандим, беихтиёр катта оилавий суратга кўзим тушди. Суратда оғайнимнинг чапдан ўнгга қараб турган кенжа ўғлининг кўзлари ўйилганди. Суратни кўриб нима бўлганини дарров фаҳмладим. Ошнамнинг қайғуси юрак-бағримни ўртаб юборди. У оиласидагиларга суратни алмаштиришга рухсат бермас, кенжа ўғлининг руҳи ҳақи-ҳурмати бу унга хатосини эслатиб турарди. Унинг гапларини эшитиб миқ этмадим. Миқ этолмасдим, Худо кўрсатмасин, бу қайғу ўз бошимга тушса, нима қилардим. Судхўрлар ҳақида эшитсам, юрагим оғриб қолади. Шундайига ишим тушиб, боламдан айрилишимга оз қолган. Ич-этимни ейман. Сизга маслаҳатим, ҳеч қачон бундайларнинг олдига бориб қарз олманг. Акс ҳолда, ўзингизни тириклайин кўмган бўласиз.


Тараққиёт омили – Сурхон тонги\nБош саҳифа / Қишлоқ хўжалиги / Тараққиёт омили\nАпрел 4, 2019\tҚишлоқ хўжалиги Изоҳ қолдириш 584 Кўрилди\nТошкент Давлат аграр университети Термиз филиали қишлоқ хўжалиги учун малакали ва билимли кадрлар етиштириш билан бир қаторда деҳқончилик маданиятини ҳам оширишга ҳисса қўшмоқда. Шу мақсадда олий таълим муассасаси профессор, ўқитувчилари, ёш олимларидан “Маслаҳат” гуруҳи ташкил этилган. Улар фермер хўжаликлари ҳамда уйма-уй юриб томорқа ер эгаларига тегишли кўрсатма ва маслаҳат бериб боришади.\n— “Маслаҳат” гуруҳини ташкил этишдан мақсад айнан томорқа ер эгалари ва деҳқон-фермерларни соҳага оид илм-фан янгиликларидан хабардор этиш, —дейди университет филиали директори Чори Бегимқулов. — Гуруҳдаги селекционер олимлар, қишлоқ хўжалиги илмий-текшириш институтлари ходимлари ва ёш тадқиқотчилар фермер хўжаликлари ва аҳоли томорқаларида етиштирилаётган маҳсулотларни парвариш қилиш, зарарли ҳашаротларга қарши курашиш сингари агротехника қоидаларини ўргатишади. Шунингдек, жойларда семинарлар ўтказилади.\nТаъкидлаш жоиз, вилоят қишлоқ хўжалигида малакали кадрларга эҳтиёж юқори. Аксарият фермер ҳўжаликлари раҳбарлари эса мутахассис эмас ва муайян тажрибаси йўқ. Бунинг устига, кейинги йилларда воҳамизда иқлимга мос навлар яратилган эмас. Селекцияда оқсоқлик юзага келганлиги боис қишлоқ хўжалигида сезиларли ўзгаришлар бўлмади. Аҳоли орасида томорқасидан унумли фойдалана олмаётганлар ҳам анчагина. Томорқа ҳосилдорлиги паст. Қулай иқлим шароитга эга, бир йилда 3-4 марта ҳосил олиш имкониятига эга Сурхон воҳаси учун бу ачинарли ҳол.\nШу боис қишлоқ хўжалигига тажрибали ходимларни тайёрлаб бериш мақсадида аграр университет филиалида қишлоқ хўжалиги кадрларига бўлган эҳтиёж таҳлил қилиниб, зарур чоралар белгиланаяпти. Жумладан, Юртбошимиз ташаббуси билан 2017 йилда ташкил этилган ушбу ўқув даргоҳида 13 таълим йўналиши бўйича кадрлар тайёрланмоқда.\n— Филиалимиз катта ўқув базасига эга. Яқинда 1000 ўринли ўқув хонаси, 240 ўринли талабалар ётоқхонаси, 8 та лаборатория замонавий талаблар асосида жиҳозланди,— дейди Чори Бегимқулов. — Бу эса таҳсил олаётган 722 нафар талабанинг пухта билим олиши ва назарий билимларини амалда мустаҳкамлаши учун катта имконият яратди.\n“Маслаҳат” гуруҳи, айниқса, боғдорчиликка ихтисослашган фермер хўжаликларида дарахтларни парваришлаш, пайванд қилиш усуллари бўйича катта амалий ёрдам бермоқда. “Маслаҳат” гуруҳига қишлоқ хўжалигида юқори ҳосил олишнинг янада самарали жиҳатларини ўргатиш бўйича аниқ чора-тадбирлар белгилаб олган. Бунинг учун вилоят ҳокимлиги енгил автомашина ажратишни режалаштирган.\nЎқув юрти олимлари вилоят қишлоқ хўжалиги ходимлари, биринчи навбатда, фермер хўжаликлари учун сабзавот-полиз маҳсулотлари, пахтачилик, ғаллачилик, чорвачилик бўйича зарурий тавсиялар ишлаб чиқишган. Уларни тез орада фермер хўжалиги раҳбарлари ва томорқа ер эгаларига тарқатиш мўлжалланмоқда.\nАйни пайтда олий ўқув юрти қишлоқ хўжалиги ташкилотилари билан кадрларни етиштириб бериш борасида уч томонлама шартнома имзолади. Унда иш берувчи, олий таълим муассасаси ва талаба талаблари акс этган. Шарт номага мувофиқ олий ўқув юрти иш берувчи учун замонавий билим ва кўникмаларга эга малакали кадр етиштириб беради. Талаба иккинчи курсданоқ ўша ташкилотда амалиёт ўтайди ва олий ўқув юртини тугатганидан сўнг беш йил мобайнида ишлаб беради. Иш берувчи ташкилот шарномага мувофиқ талаба олий ўқув юртини тамомлагунга қадар ўқув шартномаси пулларини тўлаб боради.\nБугунги кунда олий ўқув юртида 70 дан ортиқ, профессор-ўқитувчи ёшларга таълим бераяпти. Келгуси йили бу кўрсаткич 150 нафардан ошади. Эндиликда бу ерда сиртқи таълим, магистратура йўналишларида ҳам талабалар таҳсил олишади. Демак, вилоят қишлоқ хўжалик соҳасини етук, билимли кадрлар билан таъминлаш муаммоси ечим топиб бораверади.\nТэгларёрдам кўрсатма маслахат маслаҳат гуруҳи томорқа\nОлдинги Табиатга меҳр уйғотиб\nКейинги Маънавий хазина\nМарт 9, 2018\t3,880\nБола тарбияни кимдан ўрганади?\nКитобхонлар масканида нима гап?


Уч шахмат маликасида бир хил очко, ЖК йўлланмаси ҳамюртимизга насиб этди / Olamsport.com\n29 май 17:18\nУч шахмат маликасида бир хил очко, ЖК йўлланмаси ҳамюртимизга насиб этди\nХабар берганимиздек, бугун пойтахтимиздаги халқаро шахмат академиясида Жаҳон кубоги учун Марказий Осиё саралаш мусобақаси якунланди.\nАёллар ўртасида ўтказилган мусобақанинг сўнгги тўққизинчи туридан сўнг уч нафар шахматчи бир хил очко жамғарди. Халқаро гроссмейстеримиз Гулруҳбегим Тоҳиржонова оқ доналарда қозоғистонлик Меруерт Камалиденовани мағлуб этди. Нилуфар Ёқуббоева қора доналарда ҳаракат қилишга қарамай, халқаро мастер Баҳора Абдусатторовани енгди.\nСўнгги тур олдидан пешқадам бўлиб турган қозоғистонлик Бибисара Ассаубаева оқ доналарда ҳамюртимиз Сарвиноз Қурбонбоевага қарши ўйнади. Агар бу матчда Бибисара ғалаба қозонганида, Жаҳон кубогига йўлланмани айнан у қўлга киритарди. Сарвиноз эса бунга йўл қўймади. Учрашув дуранг натижа билан якунланди.\nНатижада бир йўла уч нафар шахматчи - Нилуфар Ёқуббоева, Гулруҳбегим Тоҳиржонова ва Бибисара Ассаубаева 7 тадан очко жамғаришди. Қўшимча кўрсаткичларга кўра Ёқуббоева биринчи ўринни эгаллади ҳамда Жаҳон кубоги йўлланмасини қўлга киритди. Гроссмейстеримиз Сарвиноз Қурбонбоевага раҳмат!\nАёллар мусобақаси регламентига кўра Жаҳон кубоги йўлланмаси фақат саралаш турнири ғолибига тақдим этилади. Нилуфар Ёқуббоева 2020 йилнинг 21 сентябрь - 15 октябрь кунлари оралиғида Беларусь пойтахти Минск шаҳрида бўлиб ўтадиган Жаҳон кубогида нафақат Ўзбекистон, балки Марказий Осиё минтақаси шарафини ҳимоя қилади.


08:50 / 28.12.2016\n«KOMANDOR» мебель компанияси Ўзбекистондаги энг йирик мебель тайёрловчи компаниялардан бири ҳисобланади. У 1996 йилда ташкил этилган.\nКомпания мижозларга барча турдаги хизматларни тақдим этади: дизайн, лойиҳалаштириш, тайёрлаш, етказиб бериш, ўрнатиш.\nКорхона эришган ютуқлари билангина чекланиб қолмайди: компанияда замонавий ишлаб чиқариш ва маркетинг технологиялари фаол жорий этилади, ходимларнинг профессионал маҳоратини ошириш устида ишланади, савдо тармоғини ривожлантиришда давом этилади.\n«KOMANDOR» бошқа мебель салонлари орасида ўзига хос устунликка эга: у услублар ва йўналишлар, турли ранг даражаларини уйғунлаштиради ва мебель тайёрлаш учун Senator, Drewpol, REJS, Blum, Kronopol, Hettich каби етакчи фабрикаларнинг кўплаб материаллар ва тўпламлар вариантларини таклиф қилади.\n«KOMANDOR» хусусий уйлар ва квартиралар, шунингдек салон кўп йилдан бери ҳамкор қилиб келаётган ташкилотлардаги (Glamour, Lacoste бутиклари, Antract кафеси ва б.) кўплаб қизиқарли лойиҳаларга муаллифлик қилиб келади.\nСалонда малакали маслаҳатчилар ва менежерлар фаолият кўрсатади. Мебель йиғиш профессионал усталар томонидан сифатли ва тартибли равишда амалга оширилади.\nШунингдек эътирозлар билан боғлиқ муаммоларни сифатли ва тизимли ҳал қилувчи шикоятлар хизмати ҳам ташкил этилган.\n«KOMANDOR»нинг буюртмачи билан муносабатларидаги асосий тамойили - максимал даражада қулай ва тезкор хизмат кўрсатиш.\nДиққат! «KOMANDOR» янги йил акциясини эълон қилади: январь ойи охирига қадар ошхона буюртма қил ва 10 фоизлик чегирмага эга бўл!\nМанзил: Тошкент шаҳри, Осиё кўчаси, 17-уй.\nМўлжал: 15-шаҳар шифохонаси\nТелефонлар: 235-91-90; 235-91-83; 312-93-39


Теҳрон COVID га қарши вакцина сотиб олиш учун хориждаги валюта захираларидан фойдаланишга АҚШдан розилик олинганини билдирди\n29 ноябр 2021, Тошкент вақти: 20:50\nЭрон Марказий банки раҳбари Абдулносир Ҳимматий\nЭрон Марказий банки раҳбари Абдулносир Ҳимматий, Вашингтоннинг мамлакат банкларига нисбатан киритилган санкцияларига қарамай, коронавирусга қарши вакцина сотиб олиш учун Теҳрон хориждаги валюта захираларидан фойдаланишга Қўшма Штатлардан розилик олганини билдирди.\nМулозимнинг 24 декабрь куни маълум қилишича, АҚШ Молия вазирлигининг хорижий активлар устидан назорат бошқармаси (OFAC) Швейцария банкига маблағ ўтказилишини маъқуллаган. Ҳимматий Эрон ЖССТнинг COVAX режаси доирасида мамлакатга 16,8 миллион доза вакцина олиб кириш учун тақрибан 244 миллион доллар пул тўлаганини қайд этди.\nЭрон расмийлари аввалроқ бир неча бор АҚШ санкциялари уларга COVAX режаси бўйича тўловларни амалга ошириш учун имкон бермаётганини билдирганлар. Эрон давлат телевидениеси орқали қилган чиқишида Ҳимматий Қўшма Штатлар пул ўтказилишига “жаҳон ҳамжамияти босими остида” розилик берганини урғулаган.\nЭрон Марказий банки раҳбари аввалроқ Instagram тармоғидаги ўз саҳифаси орқали пул ўтказишга розилик берилгани ҳақида маълум қилган, бироқ тўлов механизми ва вакцина етказиб берувчига оид тафсилотларни келтирмаган эди.\nАҚШ Молия вазирлиги трансферга розилик берилганига оид маълумотларни ҳали тасдиқлагани йўқ.\nЭронда шу кунгача COVID-19 қурбонлари сони 54 минг нафардан ошиб кетган. Эрон Яқин Шарқда пандемиядан энг кўп жабр кўрган мамлакат бўлиб ҳисобланади.


11 ой аввал | Sardor | 2063\nАссалому алайкум! Узтозлар, агар хотин эрига гап қайтарса, итоат қилмаса, эрига нисбатан бeҳурматлик қилса, ёлғон гапларни кўп гапирса. У аёлга эри қанақа жазо тайинлаши жоиз мумкин?\nАёл томонидан бош кўтариш содир бўлгандаги ҳолатнинг муолажаси.\n«Беписандликларидан хавф қилинган(аёл)ларга ваъз-насиҳат қилинг, ётоқларида ҳижрон қилинг ва уринг. Агар сизга итоат қилсалар, уларга қарши бошқа йўл ахтарманг. Албатта, Аллоҳ Алий ва Кабийрдир» (34-оят).\nعَنْ عَبْدِ اللهِ بْنِ زَمْعَةَ رَضِي اللهُ عَنْهُ، عَنِ النَّبِيِّ صَلَّى اللهُ عَلَيْهِ وَسَلَّمَ قَالَ: لَا يَجْلِدُ أَحَدُكُمْ امْرَأَتَهُ جَلْدَ الْعَبْدِ ثُمَّ يُجَامِعُهَا فِي آخِرِ الْيَوْمِ. رَوَاهُ الْبُخَارِيُّ وَالتِّرْمِذِيُّ\nУшбу ҳадиси шариф юқорида ўрганган оятимиздаги «уриш»дан мурод, қаттиқ уриш эмаслигига улкан далилдир. Агар оятда қаттиқ уриш қасд қилинганида, Пайғамбаримиз соллаллоҳу алайҳи васаллам бундай демас эдилар. Бу ҳадисда Пайғамбаримиз соллаллоҳу алайҳи васаллам эр ўз хотинини калтакламаслиги кераклигини уқтирмоқдалар. Хотинга ўзига яраша муомала қилиш лозим. Уни уриб-калтаклашдан олдин, кейинги бўладиган алоқа ва муомалаларни ҳам бир ўйлаб қўйиш керак. Хотин қул эмаски, уни хоҳлаган вақтда калтаклаб, хоҳлаган вақтда ишлатаверилса. Ҳатто қулни ҳам калтаклаш яхши эмас. Хотинни калтаклашдан олдин уни қўйнида олиб ётишини ҳам, кўзи-кўзига тушишини ҳам бир ўйлаб қўйиш лозим бўлади. Уламоларимиз «Хотинни қаттиқ калтаклаш ҳаромдир» деган ҳукмни мана шу ҳадисдан олганлар.\nМазкур чораларни қўллаш билан оилавий муаммолар батамом ҳал бўлиб қолмайди. Баъзида булар ҳам наф бермаслиги мумкин. Ундай ҳолатда нима қилиш кераклигини кейинги оят баён қилади:\nوَإِنْ خِفْتُمْ شِقَاقَ بَيْنِهِمَا فَابْعَثُواْ حَكَمًا مِّنْ أَهْلِهِ وَحَكَمًا مِّنْ أَهْلِهَا إِن يُرِيدَا إِصْلاَحًا يُوَفِّقِ اللّهُ بَيْنَهُمَا إِنَّ اللّهَ كَانَ عَلِيمًا خَبِيرًا۝\n«Агар икковларининг оралари бузилишидан қўрқсангиз, у(эр)нинг аҳлидан бир ҳакам ва бу (хотин)нинг аҳлидан бир ҳакам юборинг. Агар ислоҳни ирода қилсалар, Аллоҳ у(эр‑хотин)ларнинг орасини мувофиқлаштирур. Албатта, Аллоҳ Алийм ва Хобийрдир» («Нисо» сураси, 35-оят).\nБу ояти каримада келишмовчилик ҳам эр, ҳам хотин томонидан чиққан пайтда кўриладиган чора ҳақида гап кетмоқда. Бу ҳолатда оиланинг сирини ташқарига чиқармасдан ҳал этишнинг иложи қолмаган бўлади. Энди, бошқалар аралашиб бўлса ҳам, оилани сақлаб қолишга уринилади.\n«Агар икковларининг оралари бузилишидан қўрқсангиз, у(эр)нинг аҳлидан бир ҳакам ва бу(хотин)нинг аҳлидан бир ҳакам юборинг».\nЭр ўзи рози бўлган қариндошини, хотин ҳам ўзи рози бўлган бир қариндошини ҳакамликка тайин қиладилар. Розилик кейинчалик ҳакамлар чиқарган ҳукмга ҳам рози бўлишлари учун керак бўлади. Албатта, ҳакамлар ақлли, тажрибали, турмушнинг пасту баландидан хабардор кишилар бўлиши лозим. Табиийки, икковлари ҳам Аллоҳдан қўрққан ҳолда, адолатли ҳукм чиқаришга ҳаракат қилишлари керак. Ҳакамларнинг асосий вазифаси эр‑хотин орасини ислоҳ қилишдир. Шунинг учун ҳам ояти каримада:\n«Агар ислоҳни ирода қилсалар, Аллоҳ у(эр-хотин)ларнинг орасини мувофиқлаштирур» деб, ҳакамларга ислоҳчилик нисбати берилмокда. Худди шу тушунчадан келиб чиқиб, баъзи уламолар: «Ҳакамларга фақат яраштириш, ислоҳ қилиш ҳуқуқи берилган», дейдилар. Бошқалари эса: «Ҳолатни ўргангач, ислоҳ қилишнинг иложи йўқлигига амин бўлишса, эру хотинни ажратиб қўйишга ҳам ҳақлари бор, шунингдек, уларга тегишли жазо чораларини, мол-мулкка оид масалаларни ҳам ҳал қилишади», дейдилар.\nҲазрати Усмон ибн Аффон Зиннурайн розияллоҳу анҳунинг ўз халифалик вақтларида худди шу ояти каримага амал қилиб иш юритилганлиги тафсир китобларимизда нақл қилинади:\nАқийл ибн Аби Толиб деган киши Фотима бинти Утба ибн Робийъага уйланган эди. Аёл:\n«Сен менга сабр қилсанг, мен сенга нафақа бераман», – деган эди. Эри кўчадан келса:\n«Утба ибн Робийъа ва Шайба ибн Робийъалар қаерда?» – деб сўрарди. Бир куни эри:\n«Дўзахга кирсанг, сенинг чап томонингда бўлишади», – деб жавоб қилди. Хотин кийимларини кийиб, халифа – ҳазрати Усмон ҳузурига бориб, бўлган воқеани айтди. Ҳазрати Усмон кулдилар-да, Абдуллоҳ ибн Аббос билан Муовия ибн Абу Суфёнларни чақириб, ҳакам этиб тайинладилар ва уларга:\n«Агар яраштиришни истасангиз, яраштиринг, ажратишни истасангиз, ажратинглар», – дедилар.\nАлбатта, ҳакамлар ўзларининг инсоний чекланган илмлари ва имконлари доирасида ҳукм чиқарадилар. Қолгани эса, ҳар бир нарсани ўзининг чексиз илми ила билувчи ва ҳар бир ишдан хабардор Аллоҳ таолонинг ўзига ҳавола.\nوَجَاءَ رَجُلٌ وَامْرَأَةٌ إِلَى عَلِيٍّ رَضِي اللهُ عَنْهُ وَمَعَ كُلِّ وَاحِدٍ مِنْهُمَا فِئَةٌ مِنَ النَّاسِ، فَأَمَرَهُمْ عَلِيٌّ فَبَعَثُوا حَكَمًا مِنْ أَهْلِهِ وَحَكَمًا مِنْ أَهْلِهَا، ثُمَّ قَالَ لِلْحَكَمَيْنِ: تَدْرِيَانِ مَا عَلَيْكُمَا؟ إِنْ رَأَيْتُمَا أَنْ تَجْمَعَا فَافْعَلَا، وَإِنْ رَأَيْتُمَا التَّفْرِيقَ فَافْعَلَا. قَالَتِ الْمَرْأَةُ: رَضِيْتُ بِكِتَابِ اللهِ بِمَا عَلَيَّ فِيهِ وَمَا لِي. وَقَالَ الرَّجُلُ: أَمَّا الْفُرْقَةُ فَلَا، فَقَالَ عَلِيٌّ رَضِي اللهُ عَنْهُ: كَذَبْتَ وَاللهِ حّتَّى تُقِرَّ بِمَا أَقَرَّتْ بِهِ. رَوَاهُ الْإِمَامُ الشَّافِعِيُّ\n«Бир эр ва хотин Али розияллоҳу анҳунинг олдиларига келишди. Икковларининг ҳар бири билан бирга бир тўпдан одам бор эди. Бас, Али уларга эрнинг аҳлидан бир ҳакам, хотиннинг аҳлидан бир ҳакам чиқаришга амр қилди. Кейин ҳакамларга:\n«Икковингиз вазифангиз нима эканини биласизми? Агар жамлашни раво кўрсангиз, қилинг. Агар ажратишни раво кўрсангиз, қилинг», – деди. Аёл:\n«Зараримга бўлса ҳам, фойдамга бўлса ҳам Аллоҳнинг ҳукмига розиман», – деди. Эр эса:\n«Ажратиш бўлса, рози эмасман», – деди. Шунда Али розияллоҳу анҳу:\n«Ёлғон айтибсан! Аллоҳга қасамки, ҳатто у (аёл) иқрор бўлган нарсага иқрор бўлмасанг, бўлмайди!» – деди!»\nИмом Шофеъий ривоят қилган.\nДемак, ҳакамлар иш бошлашидан олдин эр‑хотин ўз розиликларини тўлиқ изҳор этишлари керак. Ҳакамлар эр‑хотин орасини ажратиш ҳаққига ҳам эгалар.\nЛекин ҳакамлар кўпинча эр‑хотинни яраштириб қўйишга ҳаракат қиладилар. Албатта, бу иш таъсирли чиқади. Чунки ҳакамлар қариндошлардан бўладилар. Улардан ҳар бири ўз қариндошининг оиласи бузилишини истамайди. Фақат ночор ҳолатлардагина ажратишга қарор қилишлари мумкин.\nҲозирги воқеълигимизда маҳалла қўмиталарининг ҳакамлик қилишлари одат бўлган. Бу ҳам яхши иш. Улар ҳам оилаларнинг бузилишидан кўра ярашиб кетишининг ташвишини қиладилар. Шунингдек, маҳкамалар ҳам. Буларнинг ҳаммаси эр‑хотинни яраштириб қўйиш чораларини кўрганлари яхши. ("Бахтиёр оила" китобидан). Валлоҳу аълам!\nВояга етмаган қиз учун олинган тақинчоқлар


Ниқобсиз ва жарималарсиз карантин. Корея бу билан нимага эришди? » Ўзбекистон янгиликлари – Zamin.uz\n, 24 2020, 10:30\n12 авг, 08:30 2 073 Дунё\nКореядаги карантин Ўзбекистондагиси билан солиштирганда чеклаш, нарх-наволарни кўтариш, жарималар ва ҳоказо жиҳатлар билан фарқли бўлди. Карантин даврида кўчаларда ниқобсиз юрган, машина минганларга жарима белгиланмади! Ҳатто ўша вирус ўчоғи дея ҳисобланган Тегу шаҳрида ҳам.\nКарантин даврида, деярли барча озиқ-овқат, маиший дўконлар ишлаб турди. Гарчи аксари динсиз ё ғайридин бўлса ҳам, бирор нарсанинг нархини оширмади. Баъзилари: «Жиннимисан, шу қийинчилик даврида ҳам озиқ-овқат нархини кўтарадими? «Инсоф иссоё», яъни «Инсоф бор» деб қўяди... Инсоф ҳақида кўпчилик корейсларга гапиргандик. Авваллари, 20 минг вонга (20 литр) оладиган бензинимизни карантин даврида 14 минг вондан олдик.\nНонсан шаҳрида ишлаётган вақтимизда жума намозига бордик. Имом ҳам ўзбек. Ўша жойни милиция ҳодими (корейс) исломни янги қабул қилганлардан экан. Хутбадан олдин сўз беришларини илтимос қилди. Чиқиб бизларга қарата: «Кореядаги барча масжидлар карантин сабабли ёпиляпти. Агар биз жамоат бўлиб вирусга тест топширсак, Кореяда мусулмон масжидлари, қолаверса, бошқа ибодатхоналар ичида ҳам биринчи бўлиб, оммавий кўнгилли тест топширган уюшган жамоат бўлар эдик. Масжидимиз ҳам ёпилмай, фаолият қилишида дастак бўлар эди», қабилида гапирганди. Алҳамдулиллаҳ, барча биродарлар бир автобусда ва шахсий машиналарда бориб, тест топшириб келгандик. Ҳа айтганча, «люкс» автобус давлат томонидан ажратилган. Машинаси йўқлар автобусда бориб келдик. Тест текин, мукофотига ниқоб, антисептик воситалар ва ҳоказоларни беришганди. Баъзи биродарлар: «пул берса бўларди», деб қабилида ҳазил аралаш чин гапиришганди.\nЎзи карантиндан мақсад - умумий вирусга қарши курашиш. 14 кунда одамларда вирус бор ёки йўқлиги аниқланади. Вирус аниқландими, ўша ҳудудни оммавий дизенфекция қилиш керак! Тегуни дизенфекция қилишда ҳарбийлар танклари билан иштирок этишди. Эшитилиши кулгили, аммо булар шунақа, ёш болача қилиқлар билан бир-бирини шижоатлантиради! Умид беради.\nАлбатта, карантин вақтида иш бироз пасайди. Аммо тўхтамади. Мусофир акаларимиз ўша даврда, ҳам ҳозир ҳам пул топишяпти. Баъзи акалар ҳануз «ишонмайманда шу вирусга, ўйин ва соққа қилишяпти» деб юришибди! Кеча бир акамизга қаттиқ гапирдим. «Қанча-қанча олимларимиз, биродарларимизни вафотига ҳам шу касаллик сабабчи бўлди. Уларни вафот этганига ҳам ишонмайсизми ёки ўйин қилишаяптими,(астағфируллоҳ)?!» дебдим. Атрофимизда кўпайиб кетувди шунақа, «ер текис»,» «2х2=5» дунёни масонлар бошқаради» ва ҳоказо деб юрганлар...\nҚозоғистонда кескин карантин яна узайтирилди 14 июл, 10:03\nЯнги турдаги пишлоқ яратилди. Унга "Карантин" номи берилди 17 июн, 13:43\nКоронавирус қандай жиловланди? Пандемия Жанубий Корея мисолида 12 апр, 14:39\nЖСТнинг расмий вакили тиббий ниқобнинг ўзи коронавирусдан ҳимоя қилолмаслигини айтди 03 апр, 14:56\nУханлик фуқаро шаҳарда ҳозирги аҳвол қандайлиги ҳақида гапириб берди 02 апр, 18:25\nКриштиану Роналду карантин қоидасини бузди 30 мар, 06:50\nБўстонлиқда каналга тушиб кетган Matiz олиб чиқилди. Ҳайдовчи машинадан тушиб қолган 24 сен, 08:50 200\nСанжар Валиев: иқлим ўзгариши 30 йил ичида жаҳон иқтисодиётига 8 трлн долларга тушади 24 сен, 07:37 188\nКасал бўлмаслик учун амал қилиш тавсия қилинадиган 13 маслаҳат 24 сен, 00:10 626\nЭлекторомобиллар оммалашмаётганига сабаб бўлаётган омиллар санаб ўтилди 23 сен, 23:45 566